text:
A faata’ita’i i ai, e mafai e i tatou taitoatasi ona avea atili e faapei o le Faaola pe a tatou auauna atu i fanau a le Atua.
O se tasi o a tatou molimau aupito sili o lo tatou perofeta pele, o Peresitene Thomas S. Monson, o ia o le auauna filifilia a le Alii o le, sa ia aoao e mulimuli i le faataitaiga a le Faaola—auauna atu i tagata taitoatasi, o le tasi ma le isi. O i tatou ua ulu ifo i le vai o le papatisoga, ua osifeagaiga foi e faia le mea lava lea e tasi. Ua tatou osifeagaiga “e manatua pea [le Faaola] ma tausi i ana poloaiga,”1 ma sa Ia fetalai mai, “O la’u poloaiga lenei, ia outou fealofani, e faapei ona ou alofa atu ia te outou.”2
Matau upu nei a Peresitene Monson o loo aofia ai foi lena lava valaaulia: “Ua siomia i tatou e i latou o loo manaomia lo tatou gauai atu i ai, o la tatou faamalosiauga, o la tatou lagolago, la tatou faamafanafanaga, ma lo tatou agalelei. … O i tatou o lima o le Alii i luga o le fogaeleele, ua i ai le tiutetauave e auauna atu ai ma siitia Ana fanau. O loo faalagolago mai o Ia ia te i tatou taitoatasi.”3
Pe na outou faafofoga atu i ai—i le valaaulia ia fealofani? Mo nisi, o le tautua po o le auauna atu o le tasi i le isi, e mulimuli i le faataitaiga a le Faaola, e le faigofie. Ae a faata’ita’i i ai, e mafai e i tatou taitoatasi ona avea atili e faapei o le Faaola pe a tatou auauna atu i fanau a le Atua. Ina ia fesoasoani i le faaleleia atili o lo tatou fealofani, ou te fia fautuaina atu ni upu se fa ia manatua: “Muamua matau, auauna ai.”
Toeitiiti atoa le 40 tausaga talu ai, sa ma o ai ma lo’u toalua i le malumalu mo lo ma asotōgia [mo ma’ua lava] i le po o le Aso Faraile. E lei leva ona ma faaipoipo, ma sa ou popole aua o lo’u taimi lona lua lea talu ona ou faaipoipo. Masalo na matau mai e se uso sa i o’u tafatafa. Sa falo mai ma musumusu mai ma le migao, “Aua e te popole. O le a ou fesoasoani ia te oe.” Sa faatofilemuina lo’u fefe, ma sa mafai ona ou fiafia i le vaega na totoe o le sauniga o le malumalu. Na ia matauina muamua, ona auauna ai lea.
Ua valaaulia i tatou uma e mulimuli i aoaoga a Iesu ma auauna atu i isi. E le o faatapulaaina lenei valaaulia i uso lelei o le Aualofa. A o ou faamatala atu ni nai faataitaiga i aso faisoo a tagata o le au paia sa aoao e matau muamua ona auauna atu ai lea, faafofoga mo aoaoga a Iesu ua latou faatinoina.
Fai mai se tamaitiiti e ono tausaga o le Peraimeri: “Ina ua filifilia au e fai ma fesoasoani i le vasega, sa mafai ona ou filifilia se uo ma te galulue. Sa ou filifilia [se tamaitiiti o la’u vasega na soona faia au] aua e leai a se isi e filifilia o ia. Sa ou manao ia ona maua se lagona lelei.”4
O le a le mea sa matau e lenei tamaitiiti? Sa ia matauina e le filifilia lava le alii faafia malosi o le vasega. O le a le mea sa ia faia e auauna atu ai? Sa na ona ia filifilia lava o ia e avea ma ana uo ma se fesoasoani i le vasega. Sa aoao mai e Iesu, “Ia outou alolofa atu i e ua fetuu mai ia te outou, ia outou agalelei atu i e ua inoino mai ia te outou.”5
I se tasi uarota, na matauina ai e le au Perisitua Arona, ona latou auauna atu ai lea i se ala ‘anoa. O vaiaso taitasi e vave taunuu ai alii talavou ma tutu i fafo o le faletapuai, i le timu, kiona, po o le mutigitigi o le la, e faatalitali le taunuu ane o toeaiina ma olomatutua o la latou uarota. Latou te la’uese maia nofoa faataavalevale ma fatafaasavali mai taavale, tuu atu ni lima malolosi e pipii i ai, ona latou faafeaoina atu lea ma le onosai le au matutua ua sinasina lauao, i totonu o le fale. Ua latou faia moni lava lo latou tiute i le Atua. A o latou matauina ona auauna atu ai lea, o i latou o ni faataitaiga ola o aoaoga a le Faaola: “Aua na faia e outou i le tasi o e aupito itiiti o o’u uso nei, o a’u lea na outou faia i ai.”6 A o faatinoina ia mataupu aoaoina fou a le autalavou, o le a mautinoa lava le tatalaina o mata o nei alii talavou i le tele atu o isi avanoa e auauna atu ai i se ala faa-Keriso.
O le matau ma le auauna atu, o nisi taimi e manaomia ai se taumafaiga tele. E i ai se tamaitai talavou musuia e igoa ia Alesania na matauina lona tausoga, o Matisone, sa le mafai ona faamae’aina mea e manaomia mo lana lava Alualu i Luma o le Tagata lava Ia, ona e matuia le aafia o lona mafaufau i lona ma’i. Sa faapotopoto e Alesania ia tamaitai talavou o lana uarota, talanoa ma o latou taitai, ma fuafua ai e faia se mea e fesoasoani ai ia Mati i mea e le mafai ona faia e ia lava. Sa tofu le tamaitai talavou ma lana vaega sa fai o gaoioiga o le Alualu i Luma ma galuega faatino e fai ai ma sui ina ia mafai ai e Mati ona maua lana lava asoa.7
O nei tamaitai talavou o le a agaigai lelei i luma i matafaioi faatina ma le usoga a le Aualofa aua ua latou aoao e matau muamua ona auauna atu ai lea i ni ala o le alofa.
Ua faamanatu mai e Peresitene Monson ia i tatou e faapea o le alofa moni, “o le alofa mama lea o Keriso”8— pe i se isi faaupuga o le matau ma auauna atu— “e faamaonia ina ua manatuaina se olomatua ua oti lana tane ma ave i gaoioiga a le uarota” ma “ina ua maua e se uso sa nofo na o ia i le Aualofa le valaaulia, ‘Sau—tatou nonofo faatasi’”9 E talafeagai lelei lava le tulafono faaauro i i: “O mea uma lava tou te loto i ai ia fai mai e tagata ia te outou, ia faapea lava ona outou faia ia te i latou.”10
Sa auauna atu se tane sa matau lelei, i ni ala taua se lua. Na ia faamatala:
“Sa ou fesoasoani i lo’u toalua i se tasi Aso Sa i lana vasega Peraimeri e tumu i tamaiti ulavavale ta’i fitu tausaga. Ina ua amata le taimi o fetufaaiga a le Peraimeri, sa ou vaaia se tasi o le vasega o faapupuu i luga o lona nofoa, ma na iloa lelei lava e le o malosi. Sa musumusu mai le Agaga ia te au o loo ia manaomia se faamafanafanaga, o lea na ou nofo lemu ifo ai i ona tafatafa ma fesili po o le a le mea ua tupu. E lei tali mai o ia … , o lea sa amata ai ona ou pesepese lemu atu i ai.
“Sa a’oina e le Peraimeri se pese fou, ma a oo la ina matou pepese, ‘A ou faalogo ma lo’u loto ou te lagona le leo o le Faaola,’ sa amata ona ou lagonaina le malamalama e sili ona uiga ese ma le mafanafana ua faatumulia ai lo’u agaga. … Sa ou maua se molimau patino i le alofa o lo tatou Faaola mo ia [le teineitiiti]… ma au foi. … Sa ou aoaoina o i tatou o lima [o le Faaola] pe a tatou auauna atu i le tasi.”11
E le gata ina sa matau e lenei tuagane ua faapei o Keriso le manaomia o lana fesoasoani i lona toalua ma se vasega ulavavale e ta’ifitu tausaga le matutua; ae sa ia tuuina atu foi se auaunaga patino i se teineitiiti na manaomia. Sa ia mulimuli i le Faaola, o le sa aoao mai, “O galuega na outou vaai na ou faia o mea ia tou te faia foi.”12
E lei leva atu, sa tatalaina ai e se lologa ni avanoa se tele mo soo o Iesu Keriso e matau ai muamua ona auauna atu ai lea. Sa vaaia e tamaloloa, o fafine, o talavou, ma tamaiti ni pisinisi ma fale o aiga ua faatamaia, ma sa latou tuua mea uma ae fesoasoani e faamama ma faaleleia fale sa faatamaia. O nisi sa matauina le manaomia o le fesoasoani i le galuega tele o le faia o tagamea. O isi sa faamamaina ma le faaeteete ata, o pepa o faamatalaga faaletulafono, tusi, ma isi pepa taua, ona latou faatautau ai lea i luga pepa e faamamago ma faasao mea uma sa latou mafaia. O le matau ona auauna atu ai lea, e le faigofie i taimi uma ma e le faapea foi e fetaui i taimi uma ma a tatou mea e fai.
O le fea se isi nofoaga sili atu e matau muamua ai ona auauna atu ai lea nai lo totonu o le aiga? O se faataitaiga lea mai le soifuaga o Elder Richard G. Scott e faapupula ai:
“I se tasi po sa ala mai ai lo ma atalii laitiiti o Richard, sa i ai se faaletonu i lona fatu ma sa tagi. E masani lava o lo’u toalua e ala e vaai se pepe e tagi, ae o le taimi lea sa ou fai atu ai, ‘Lea o le a ou alu e vaai.’
“Ona o le ma’i o lo’u atalii, a amata ona tagi, ona tatavale lea o lona fatu. E pua’i o ia ma leaga ai le ie o lona moega. O lena po na ou siiina ai ma opo mai o ia e taumafai e faato’ato’a le tata o lona fatu ma uma ai lana tagi a’o ou suiina ona lavalava ma ona ieafu mama. Sa ou siiina o ia seia iu ina moe. Sa ou le iloaina i lena taimi, o le a maliu o ia i ni nai masina mulimuli ane. O le a ou manatuaina pea lo’u siiina o ia i le tuneva o lena po.”13
Na fetalai Iesu, “O se fia sili ia te outou, ia fai o ia ma a outou auauna.”14
O nisi taimi e faaosoosoina ai i tatou e auauna atu i se ala tatou te mananao e fai ai, ae e le o le ala tonu lea o loo manaomia i lena taimi. Ina ua aoao mai e Elder Robert D. Hales le mataupu faavae o le ola faasoasoa tatau, sa ia faamatalaina le faataitaiga o le faatauina o se meaalofa mo lona faletua. Sa fesili o ia [faletua], “O e faataua mo a’u po o oe?”15 Afai tatou te fetuunaia lena fesili a o tatou auauna atu ma fesili ifo ia i tatou lava, “Pe o o‘u faia lenei mea mo le Faaola, pe o o’u faia mo a’u?” o le a atagia le auaunaga a le Faaola i la tatou auaunaga. Sa fesili le Faaola ma e tatau foi ia i tatou, “Se a se mea lua te mananao i ai ou te faia mo oulua?”16
I ni nai vaiaso ua tuanai atu, sa ou faanatinati ma ātu i le anoanoai o mea sa i la’u lisi o mea e fai. Sa ou faamoemoe ou te alu i le malumalu i le aso lena, ae sa ou manatu ua ou matua pisi tele. O le taimi lava na tau ai lo’u mafaufau i lena manatu faapea ua ou pisi tele mo le malumalu, sa fagua loa au i le mea e sili ona ou manaomia e fai. Sa ou tuua lo’u ofisa, ae savali atu i le Malumalu o Sate Leki, ma tau mafaufau po o afea ou te toe maua ai le taimi ua ou misia. O le mea e faafetai ai, e onosai le Alii ma e alofa mutimutivale ma sa ia aoaoina a’u i se lesona matagofie i lena aso.
A o ou nofo ai i le potu mo le sauniga, sa musumusu mai ma le migao se uso, “Ua ou matua gatete lava. O lo’u taimi lona lua lenei i le malumalu. E mafai ona e fesoasoani mai faamolemole?” Na mafai faapefea ona ia iloa o upu tonu lava na sa tatau ona ou faalogo i ai? Na te lei iloaina, ae sa silafia e le Tama Faalelagi. Sa ia matauina le mea aupito sili ou te manaomia. Sa Ia uunaia lenei uso lotomaulalo e auauna mai ia te au e ala i le valaaulia o a’u ou te auauna atu ia te ia. Ou te faamautinoa atu ia te outou, o a’u le tagata na sili ona faamanuiaina ai.
Ou te faailoa atu mai le ta’ele o lo’u loto le faafetai tele i le toatele o tagata e faapei o Keriso, sa auauna mai i lo matou aiga i le gasologa o tausaga. E momoli atu le agaga talisapaia i lo’u toalua pele ma lo’u aiga, o ē o loo galulue ma le le faalogologo tiga, ma le alolofa tele.
Ia tatou taufai saili muamua e matau, ona auauna atu ai lea. A tatou faia lena mea, ua tatou tausia feagaiga ma o la tatou auaunaga, e faapei ona saunoa Peresitene Monson, e molimauina ai lo tatou avea ma ni soo. Ou te iloa o loo soifua le Faaola. O Lana Togiola ua mafai ai ona tatou ola i Ana aoaoga. Ou te iloa o Peresitene Monson o lo tatou perofeta i ona po nei. I le suafa o Iesu Keriso, amene.
Show References
-
-
2. Ioane 15:12.
-
3. Thomas S. Monson, “O Le A Se Mea Ua Ou Faia Mo Se Tasi i le Aso?” Liahona, Nov. 2009, 86.
-
4. Canyon H., “A Good Choice,” Friend, Jan. 2012, 31.
-
5. Mataio 5:44.
-
6. Mataio 25:40.
-
7. Tagai “For Madison,” lds.org/youth/video/for-madison.
-
8. Moronae 7:47.
-
9. Thomas S. Monson, “E Le Uma le Alofa,” Liahona, Nov. 2010, 125; tagai foi O Afafine i Lo’u Malo: O Le Talafaasolopito ma le Galuega a le Aualofa (2011), 101.
-
10. 3 Nifae 14:12.
-
11. Al VanLeeuwen, “Auauna atu i le Tasi,” Liahona, Aok. 2012, 19; tagai foi Sally DeFord, “Afai Ou Te Faalogo i Lo’u Loto,” 2011 Otootoga o Taimi mo Fetufaaiga, 28.
-
12. 3 Nifae 27:21.
-
13. Richard G. Scott, “O Faamanuiaga e Faavavau o le Faaipoipoga,” Liahona, Me 2011, 96.
-
14. Mataio 20:26.
-
15. Robert D. Hales, “Avea ma E Tuuina Atu Mea Faaletino ma Faaleagaga,” Liahona, Me 2009, 9.
-
16. Mataio 20:32.


c: text/html

text:
Tala i Taaloga
O LE ALI'I SAMOA LENEI O CHESTER BROWN.
O se alo Samoa e igoa ia Chester Brown lea ua pikiina e le 'au lakapi fa'a-Amerika e le a’oga a University Georgia ma e maua mai fa'amatalaga e le lelei ia pepa nofo mau a ona matua po 'o se Visa ua ala ai ona leaga le maua se avanoa a Chester, tusa lava pe na fanau i USA. O le tama lenei o Chester Brown e 6' 5" lona umi ae 340 lbs, na a’oga ia i le Hineville Bradwell Insitutued (Georgia) ma o le olaga atoa na ola ma fanau i Georgia ma o lana a’oga lenei na mana'o i ai i lona olaga o le University Georgia i lona laitiiti mai.
E le'i leva tele ona fai le tulafono lenei o le Iunivesite ae o lea ua lalavea ai le tama nei o Chester Brown i le tulafono, ua mae’a ona fa'ata'atitia.
E tusa pe ana fai e fanau i Amerika ia Chester ae ua le mafai e ona matua ia pepa a’oga, e le mafai ona taulia i tulafono a le Iunivesite, aua e leaga pepa a ona matua.
E tusa pe na fanau le tama lenei o Chester i totonu o Amerika ae fa’aletonu ia pepa a ona matua ona faigata ai lava lea ona toe fai ona pepa (documents) e iloa ai o laua lea e nonofo I Amerika.
Na ta’ua mai fo'i e le Atlanta Journal le mea lea na manana'o uma i ai faia’oga i le naunau tele ia Chester ona o le tasi lenei o tagata e lelei le ta'aalo, ma ua matamata i ana lipine (tapes) sa manana'o uma ai ia faia’oga a le Iunivesete, a o lea ua laveavea i le tulafono a le Iunivesete lenei.,
E lelei pe ana mafai ona fa'amaonia le nofomau i Amerika a ona matua, ae leai lava se mea e faia ai fua si tama o Chester, pei o le tulafono fo'i lea na lavea ai Jessica Coloti lea na a’oga i Kennesaw State lea fo'i na tupu ai le fefinaua’iga, ae na fanau fo'i i Amerika, ae e le i maua ane ona matua e le i faia pepa nofo-mau i Amerika.
Ae te'i ua ‘ave ane e o mai Mexico matua ia, lea na tu'u lava lea e ‘ave i lona atunu'u i Mexico, lea na falepuipui ai i se vaitaimi e le'i umi, ae sa faia i ai se finauga a loia i le mea na fanau ai le teine, ae le pona e leai se fa'amaoniga o pepa o Jessica.
Sa toe fa'aauauina ana a’oga na fa'ai'u ai i le tausaga ua te'a i lana a’oga lava o Kennesaw State, i luga o se sikolasipi na ‘ave i ai e le a’oga.
O lo 'o taumafai pea lona aiga e fai mea e iloa ai le sa'o, tonu ma le fa'amaoni, i le taumafaiga o pepa malaga a ona matau, i mea uma e iloa ai le lavealavea ai fua o Chester i le tulafono talu ai lona fia alu i le University of Georgia i le ta'aloga o le lakapi fa'a-Amerika.
Ae o le la e tele fo'i isi a’oga la e manana'o ia ai, pei o le TCU, Tulane ma Syracuse ae o le mana'o lava i a’oga i le Sitete o Georgia ae maise ia lava le UG, pe ana leai le Georgia Board of Regent po 'o le 'au vaega lea e va’ai le a’oga po 'o iunivesite, 'O so 'o tagata lava e le ui mai i le ‘auala fa’atulagaina ma ala o le tulafono, e le mafai ona aoga i totonu o lea Sitete sona alo po 'o le le mafai fo'i ona a’oga ma le lua (2) tausaga fa'a-le-a’oga ona mafai.
A leai, e le mafai lava ona aoga e tusa ai ma ala o le tulafono."
Fai mai le ali'i faia’oga o Mike Farrel, "E tele lava le avanoa o lenei ali'i o Chester Brown e naunau lava e a’oga i le iunivesite o Georgia, ae o le la fo'i e manana'o mai i ai Miami, ma UFC, Florida State, e lelei lena e leai se latou tulafono pei o Georgia, e alu i ai lenei ali'i Samoa e fa'aaoga ai lona tino ma lona malosi.
O Chester Brown i le ta'aalo o ia i le laina o le 'offense' i le tulaga e igoa le 'guard'.
HOSEA GEAR UA TOE TAUA MAI NEI I LE 7 A NIU SILA MA TA'AMILOSAGA O LE LALOLAGI.
O Hosea Gear o le uigi fa'amoemoeina lenei a le All Blacks, ae le'i ta'aalo i le 'au lenei a le All Blacks, talu ai sa lavea i le vaitaimi tonu lava i le su'eina o le 'au o le lalolagi i le lakapi, e ta'aalo mai i le 'au a Otaga Highlander i le ta'amilosaga o le Super 15, ae ua toe mana'o nei e ta'aalo i le ta'aloga o le 7s, ae maise ai le fitu a Wellington.
O lenei ali'i o Hosea Gear o ia fo'i na fesoasoani i le fitu a le Taupulega po 'o le Commonwealth Games lea na faia i Initia i le tausaga 2010, lea na siamupini ai Niu Sila i le Pine ‘Auro a le lakapi fitu,
O lona uiga la ua masani i le faia’oga o le 7 a Niu Sila ma la latou faia’oga o Gordon Tietjens ma le faiga o le 'au. O ia lea ua atoa ai le to'afa fou o lenei 'au a Niu Sila ua toe ofi atu i le 'au siamupini o le ta'amilosaga lenei o le lalolagi i tausaga uma, na amata mai lava i le 2000 se'i o'o mai i le tausaga lenei 2012, o lea la o le a toe tamo'e ai le uigi tuai lenei a le All Blacks i le 7.
Ta’ua mai i le susuga i le faia’oga a Niu Sila, Gordon Tietgens, "O lenei ali'i o Hosea o le tagata ua masani i le ta'aloga o le fitu, ua matua'i iloa lelei lava e lenei ali'i le tulaga ma le mana'omia o lona saosaoa i le 'au a latou."
"Ua maua le tagata e mana'omia lona lagolago (assistant) i le tama fou nei o Ardie Savea lea e sau mai Wellington e na'o 18 ona tausaga, o le uso o Julian Savea o le tasi fo'i na i ai i le 'au a Niu Sila i tausaga ua te'a. O ia lea na lavea ma ta’ua o le tama ta'alo o le tausaga i le tausaga ua te'a, ua ta’ua o le 'New Zealand Rubgy Union Age Grade Player' ma o ia fo'i sa kapeteni i le New Zealand School i le tausaga lea ua te'a. E mana’omai le ta'aalo fa'atasi ma se tama tuai i taimi uma i le fitu."
E lavea ai ma le ali'i e sau mai Hawks Bay, Mark Jackson ma le Taranaki, Waisake Haholo, ma le 19 tausaga o Laolagi Visina mai i Aukilani, o le mea e manaia ai, o le fefiloi o tama tuai ma tama fou, "E lelei lava le o atu i totonu o tama fou a'o le la e i ai se tama tuai e fa'ato'ato'aina mai la latou 'au."
O le mea lava e tatau ona i ai se tagata i fai ma taula i tama tuai i taimi e faigata ai le ta'aloga, e pei o Tomasi Cama, Lote Raibulaka ia ma le kapeteni o DT Frobes e fa'ato'ato'a mai le ta'aloga.
O le aso To'onai nei o le a valaulia ai le mamalu o le atunu'u e o atu i le malae o Porirua lea e faia ai a latou toleniga e matamata i ai i la latou sauniga ma le tausaga lenei 2012, o le a tatala a'i fo'i le avanoa ma le feiloa’iga ma tama ta'aalo.
O le lisi la lenei o le 'au a Niu Sila ua sauni atu i le fa'amae’aina o le ta'amilosaga i ta'aloga ia o lo 'o totoe, 'Toby Arnold, Tomasi Cama, Scott Curry, DT Forbes (Capt.) Frank Halai, Bryce Heem, Mark Jackman, Solomon King, Tim Mikkelson, Waisale Naholo, Kylem O'Donnell, Charles Piutau,Lote Raikabula, Ardie Savea ma Lolagi Visinia.'
(ph. #3)
O LE 'AU A LE LAKERS I ANA TUPE E MAUA MAI AI
O le taimi nei ua se'e atu nei le ‘au a le Lakers i tupe e maua i tausaga ta'itasi, e fuafua i le ripoti o le Forbes i le vaitaimi fa'a-le-kuata (quarter report) i le tupe e maua i le tolu masina, e maua mai le fa'ai’uga o tausaga ta'itasi lava.
E tusa e US $900 miliona i le tausaga i tupe e maua lea ua i le ripoti, e faia i le tolu masina pe a uma.
Lea ua toe maua nei e le Lakers i le vaitaimi nei le tulaga muamua i le tausaga e tasi, tulaga lua ai le 'au o New York Knicks, e tusa ma le $780 miliona tupe e maua ai i le tausaga ua te'a.
O le Los Angeles Lakers, lea na siamupini i le tausaga 2009-'10 ua iloa ai le 'ese'esega ma isi 'au i le tupe maua i le tele lea o tagata e fiafia e fa'atau a latou miti-afu e tusi ai le igoa o le Lakers, ma se'evae, ma pulou, ma ‘ofu-vae, ma isi 'au uma o le liki, tu lua ai Knicks lea e tulaga lua, o le Lakers lea o lo 'o i ai la latou tama o Kobe Bryant lea ua atoa nei le 13 tausaga o lavea i le 'au o polofesa pasiketi (basketball) po 'o le NBA.
Na ta’ua e le Times Warner Cable, lea o lo 'o faia la latou osiga feagaiga ma le 'au o le Lakers i le 20 tausaga i le televise, o le tasi lena mafua’aga e mafua ai ona tele tagata e fiafia i lenei 'au o le NBA, toe tele a latou pa'aga e faia a latou feagaiga, e ta'i 20 tausaga ma toe fa'afou.
O le 'au muamua o le NBA e maua i e latou tupe e maua mai ai, e pei o le fa'atauina o ‘ofu, o se'evae o tama ta'aalo, (endorsement) i le tausaga atoa, e ta'i $393 miliona i le tupe e maua mai ai.
O le 'au a le Knicks o le 'au lea e maua e i latou le 'au e sili atu ona maua le tupe maua a le tagata e to'atasi (profitable) i le tausaga nei, e maua le $75 miliona, lea o lo 'o sili ai i lo se 'au o le NBA, i le $5.8 miliona na i le tulaga lua.
I le taimi nei ua toe tolu tausaga a Bryant la e totoe i le konekarate ma le Nike Inc. e tusa ma le $53 miliona, i le tausaga e tasi ma isi kamupani o lo 'o fa'asasalau e Bryant a latou mea e fa'a-aluina pei o se'evae, (togiga - miti afu, sweat pants, sweater, (whole uniforms) le TV appearance.
O le ali'i ua maua le tulaga lua (2) o LeBron James, lea e taua mai e tulaga lua o le Miami Heat e tusa ma le $49 miliona, e tusa e maua ai le isi $33 miliona i ana fa'asasalauga, a 'au nei e sefulu o lo 'o lavea i le lisi a le NBA e 'au taugata, (1) Lakers - $900 miliona. (2) New York Knicks- $780 mil, (3) Chicago Bulls - $600 mil, (4) Dallas $497 mil, (5) Boston Celtics $482 mil, (6) Miami Heat $457 mil, (7) Houston $453 mil, (8)Golden State $450 mil, (9) San Antonio $418 mil, (10) Phoenix Sun $395 miliona.
Aumai: Yahoo Sports
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.

robotstxt: allowed

filter: keep


text:
Ou te fiafia i le avanoa e lauga atu ai ia te outou le autalavou matutua. Ou te momoli atu alofaaga ma faamanuiaga mai le Au Peresitene Sili ma le Korama a le Toasefululua. E maoae le i ai iinei i le nofoaga autu mo konafesi i le BYU-Idaho. I o’u mata faalemafaufau ua mafai ai ona ou vaaia outou i atunuu eseese i le lalolagi atoa.
A o ou pei o lo outou matutua, sa avea Peresitene Tavita O. MaKei ma perofeta. Sa avea Peresitene MaKei o se peresitene o le Ekalesia mai le 1951 seia oo i le 1970, o le tausaga lea na atoa i ai lo’u 30. E i ai lava pea se mea faapitoa tele e uiga i le perofeta e i ai i le taimi o lou talavou matutua. Ou te alofa ma faamemelo ia Peresitene MaKei. E masani lava ona ia ta’ua se tala moni na tupu a o avea o ia ma se faifeautalai i Sikotilani. Sa ia lagonaina le ma’i manatu i le aiga ae faatoa i ai i le misiona mo sina taimi puupuu ma faaalu ni nai itula e maimoa ai i le Maota Tele o Stirling sa lata ane. Ina ua foi mai o ia ma lana soa mai le maimoaina o le Maota Tele, sa la pasia ai se fale lea sa i ai se maa i luga ae o le faitotoa ua vaneina ai se faaupuga o se upusii e masani lava ona faamamalu ai ia Siekisipia lea e faitauina faapea: Pe O Ai Lava Oe, Fai Lelei Lau Vaega.
O le toe ta’ua ai o lenei aafiaga i se tautalaga na tuuina mai i le 1957 sa faamalamalama ai e Peresitene MaKei e faapea: “Sa ou faapea ifo ia te au, po o le Agaga lea e i totonu ia te au, ‘O oe o se tagata o le Ekalesia a Iesu Keriso o le Au Paia o Aso e Gata Ai. Ae sili atu i lena, ua e i ai iinei o se sui o le Alii o Iesu Keriso. Sa e taliaina le tiutetauave o se sui o le Ekalesia.’ Ona ou mafaufau lea i le mea sa ma faia i lena aoauli. Sa ma maimoa solo, sa ma mauaina ni faatonuga ma faamatalaga faasolopito, e moni lava sa ou fiafia i ai …. Peitai, e le o se galuega faafaifeautalai lena. … Sa ou taliaina le savali na tuuina mai ia te au i lena maa, ma mai lena taimi sa ma taumafai ai e fai le ma vaega o ni faifeautalai i Sikotilani.”1
O lenei savali—Pe O Ai Lava Oe, Ia Fai Lelei Lau Vaega— sa matua taua ma sa i ai sea aafiaga ia Elder MaKei sa ia faaaogaina mo lona olaga atoa. Sa ia naunau pe o le a lava le tiutetauave na te maua, o le a ia faia le mea sili na te mafaia.
A o avea ia David B. Haight ma peresitene o le misiona i Sikotilani, sa ia mauaina le uluai maa vane lea ma sa ia faia ai se maa e foliga tutusa o loo i ai nei i le nofoaga autu e aoao ai faifeautalai i Provo, Iuta. O le toatele o outou ua vaai i le upusii ma mafaufau loloto ai i le taua o lana savali. Sa faamautu mai talu ai nei e Elder Russell M. Nelson lenei savali i le faamanatuina o le 50 tausaga o le Nofoaga Autu e Aoao ai Faifeautalai.
A o ou mafaufau pe o ai outou, na oo mai se lagona ia te au e faapea atonu tou te le o talisapaiaina atoa le taua o la outou tupulaga. Ua faailogaina e malo i se tulaga aoao ia tupulaga eseese o loo ola i aso nei. O le tupulaga sili ona matutua ia i tatou i le Iunaite Setete ma isi atunuu ua faailogaina “o le Tupulaga Silisili” ona o mea sa latou onosaia i le lalolagi atoa i le Pau Tele o le Tamaoaiga i le vaitau o le 1930 ma mea na ausia i le Taua Lona II a le Lalolagi ma aafiaga na mulimuli mai ai i le fausiaina o se lalolagi sili atu. Sa i ai nisi o le Usoga Sinia o le Ekalesia i nei mea na tutupu. Sa i ai Peresitene Thomas S. Monson i le Neivi a le Iunaite Setete; sa auauna atu Peresitene Boyd K. Packer i le Fuavaalele a le Iunaite Setete; sa i ai Elder L. Tom Perry i le Marini a le Iunaite Setete. O le a ou faasoa atu ia te outou i se taimi o mulimuli mai nisi o aafiaga na latou oo i ai ma lesona na latou aoaoina mai ma aoao atu.
O la outou tupulaga na fananau mai i le vaitau o le 1980 ma le popofou i le ogatotonu o le vaitau o le 1990, o loo faatatau i ai i le taimi nei o le “Tupulaga o le Meleniuma.” O nisi tagata faitofa o loo masalosalo pe o a mea o le a ausia e la outou tupulaga. Ou te talitonu ua ia te outou le talaaga ma le faavae e avea ai ma tupulaga silisili, ae patino lava i le tuleiina i luma o le fuafuaga a le Tama o i le Lagi.
Aisea ua ou faia ai lenei faamatalaga? Ua sili atu ona maua e la outou tupulaga ia aoaoga o le seminare ma le inisitituti nai lo tupulaga ua mavae, ma ua outou maua aoaoga silisili nai lo se isi lava tupulaga mai le Peraimeri, perisitua, ma Tamaitai Talavou. Ma le isi, pe tusa e 375,000 o outou sa avea pe o loo avea nei o ni faifeautalai. Ua outou mauaina le tasi vaetolu o faifeautalai uma na auauna atu i lenei tisipenisione. O Samuelu Samita, o le faifeautalai muamua lea o lenei tisipenisione sa faauuina o se toeaina ma vaetofiaina o se faifeautalai i le aso 6 Aperila, 1830, le aso lea na faatulaga ai le Ekalesia. Pe a e mafaufau i faifeautalai uma ua auauna atu talu mai lena taimi, e maofa i lena tasi vaetolu o loo i ai i lo outou vaitausaga. I se faatusatusaga e na o le 76,000 faifeautalai pe itiiti ifo foi ma le 8 pasene, sa auauna i totonu o le 12 tausaga a o 18 i le 30 o’u tausaga. Mo outou na sa le i mauaina se avanoa e faamisiona ai, o le a le faaitiitia ai lava le taua o lou sao. E toetoe lava o le afa o le Au Peresitene Sili ma le Toasefululua e le i mauaina le avanoa e faamisiona ai.
Aloese Mai le Faafoliga i se Isi Tagata e ala i le Faia o se Matapulepule
I le mafaufau ai i gafatia maoae mo le lelei o loo ia te oe, o a ni o’u popolega mo lou lumanai? O le a se fautuaga e mafai ona ou avatu ia te oe? Muamua, o le a tele naua se uunaiga ia te outou taitasi e faafoliga i se isi tagata—e faia ai se matapulepule—ma avea ai ma se tagata e le atagia moni mai ai pe o ai oe ma le tagata e te manao e avea ai oe.
I le taumafanafana ua tea sa matou feiloai ai, o au ma Elder L. Tom Perry, faatasi ai ma Michael Otterson,2 i a matou matafaioi o le va i fafo ma Abraham Foxman i lona ofisa i Niu Ioka. O Mr. Foxman o le faatonu aoao lea o le Anti-Defamation League. O lana misiona o le taofia lea o le taufaaleagaina o tagata Iutaia. Ua toe itiiti atoa le 40 tausaga o aofia ai o ia i lenei galuega. O le tala o lona olaga lea na taitai atu ai o ia i lenei tulaga e ese le manaia. Sa fanau o ia i le amataga o le Taua Lona II a le Lalolagi. Sa tuu atu e ona matua, o Joseph ma Helen Foxman, a o feagai ai ma se tulafono e faasaga i tagata Iutaia, ia Abraham i se teine Polani Katoliko ae la te le i oo atu i se pitonuu e nonofo ai tagata Iutaia i Vilna, Litunia ia Setema, 1941. Sa 13 masina le matua o Abraham. Sa sao mai ona matua mai le taua ma le Fasiotiga o Tagata Iutaia, ae sa le i toe faatasi ma Abraham seia oo ina ua fa ona tausaga. Sa taumateina pe tusa e 1.5 miliona tamaiti Iutaia na faaumatia i le faafanoga a le Nazi. Sa puipuia Abraham e le teine Katoliko lea sa avea o ia i le lotu i Aso Sa uma ma nana ai lona faasinomaga Iutaia.3 E le o se mea e ofo ai le tuuto atu e Abraham Foxman o lona olaga e faasagatau ai e tetee i faiga faailoga lanu, feitagai, faailoga tagata, ma le faaituau.
Sa ma galulue ma Mr. Foxman i ni taimi ua tea ma sa ou faamemelo i lona lototele ma le tuuto. I la matou fonotaga ma ia i Niu Ioka, sa ou fesili atu ai ia te ia pe o le a se fautuaga na te aumaia mo i matou e faiā ma lo matou tiutetauave o le va i fafo mo le Ekalesia. Sa mafaufau o ia mo sina taimi ona ia faamalamalama mai lea o le taua o le uunaia o tagata ia aua nei faia ni matapulepule. Sa ia faamatalaina le Ku Klux Klan. O se faalapotopotoga sa matua malosi ma taufaamatau i le tele o tagata Amerika i le vaega muamua o le seneturi talu ai. Faatasi ai ma ofutalaloa ma matapulepule tutusa lelei lea sa faigata ai ona iloa i latou, sa latou susunuina ai ni satauro i fanua o i latou ia latou te tulimataia ma tofia i latou lava e fai ma tagata e vaavaaia amioga a tagata. Sa aofia ai i tagata sa sili ona latou tulimataia ia tagata Amerika Aferika, ae sa faapena foi i tagata Katoliko, Iutaia, ma tagata e fāi mai i le atunuu. O le tele o i latou o tagata faamiliteli sa aofia ai i le fasiga o tagata, faatautala faaletino, e oo lava i le fasioti tagata. Sa faasino mai e Mr. Foxman o se vaega toalaiti o le Ku Klux Klan o tagata saua, ofutino eena i le pule malosi o le 1930 i Europa. Ae o le toatele o i latou pe a aunoa ma ni matapulepule, o tagata masani lava e aofia ai tagata faipisinisi ma tagata lolotu. Sa ia matauina o le nanaina o o latou faasinomaga ma le faia o se matapulepule na mafai ai ona latou auai i gaoioiga ia e masani ona latou lē ō i ai.4 O a latou amioga sa i ai se aafiaga leaga tele i le malo Amerika.
O le fautuaga a Mr. Foxman o le faamamafa mai lea o le taua o tagata e aloese mai matapulepule ia e nana ai o latou faasinomaga moni.
I le popofou o lo tatou talafaasolopito, sa i ai le Perofeta o Iosefa Samita, Ema ma le la masaga, o Iosefa ma Iulia i Hiram, Ohaio i le Faatoaga a Johnson. Sa mama’i uma le fanau i le misela. Sa momoe Iosefa ma lona atalii laitiiti i luga o se moega tulei e latalata i le faitotoa pito i luma.
Na tusia e Uso Mark L. Staker le mea na tupu:
I le po sa feosofi mai ai se vaega o tagata ua vali lanu uliuli foliga i le faitotoa ma toso atu i fafo le Perofeta lea na latou fasi ai o ia ma valitāina faatasi ma Sini Rikitone.
“Ina ua vaai atu Ema i le fasiga ma le valitāina o Iosefa, na matapogia o ia. …
“… E ui ina pau ese se nifo o le Perofeta, ma se manua tuga i lona itu, tafi ese se vaega o lona lauulu, ma mu i se vailaau, ae sa ia lauga atu lava i se sauniga masani o tapuaiga o le Aso Sa. Na aofia ai i le Au Paia sa potopoto, pe ā ma le toafa, o tagata o le vaega leaga sa i ai.”5
O le vaega e sili ona matautia i lenei vaega leaga e faapea, na maluluina Iosefa laitiiti i le malulu o le po a o toso ese atu lona tama ma pueia ai o ia i se malulu matautia ma o se taunuuga, na maliu o ia i nai aso mulimuli ane.
E malie foi o i latou ia na auai i le fasiotiga faamaturo o le Perofeta o Iosefa ma lona uso, o Ailama, sa valiina o latou foliga i se taumafaiga e nana ai o latou faasinomaga moni.6 O i latou e faalafiina o latou faasinomaga ma ulu atu i faapotopotoga faalilolilo o loo i ai ni popolega patino. Ua tatou aoao mai le Tusi a Mamona e faapea o Lusifelo na te, “faaoso le fanauga a tagata i faapotopotoga faalilolilo o le fasioti tagata ma galuega faalilolilo eseese uma o le pouliuli” (2 Nifae 9:9; tagai foi i le 3 Nifae 6:27–30).
Ia ou te le o faapea atu o le a aafia nisi o outou i ituaiga o mea ia na tutupu ia faatoa ou faamatalaina atu. Ou te talitonu, i o tatou aso, lea e sili atu lava ona faigofie le le iloaina o oe, o loo i ai ma ni mataupu faavae taua o loo aofia ai i le le faia o se matapulepule ma le “tutumau i faatuatuaga … o e na fasia.”7
O se tasi o ou puipuiga silisili mai le faia o filifiliga leaga o le aua lea nei faia soo se matapulepule o mea faalilolilo. Afai e te iloaina ua e manao e fai lea mea, faamolemole ia e iloa o se faailoga ogaoga lena o le matautia ma o se tasi o meafaigaluega a le fili e faaoso ai oe e fai se mea e le tatau ona e faia. O se tasi o mafuaaga matou te fautuaina ai faifeautalai ina ia laei talafeagai ma alii faifeautalai ina ia sele mama soesa, ina ia leai ni fesili pe o ai i latou ma le auala e tatau ai ona latou amioa’i. O le a fesili nisi: Pe le o le taufaasese lena mea? Ailoga. Mafaufau pe o le a le faamatalaina o laei ma teuga i le Tusi a Mamona e le perofeta o Moronae, o lē sa faatusaina le faamaualuga i le ofuina o “ofu mananaia tele.” Sa ia tuufaatasia le faamaualuga i le ofuina o “ofu mananaia tele” ma “feteenaiga, ma le lotoleaga, ma sauaga, ma amioletonu ituaiga eseese uma” (Mamona 8:36). O loo ou popole patino lava ona i o tatou aso e mafai ona avea o tatou ituaiga o laei ma teuga o se faailoga o le tetee po o le le tausisia o tulaga faatonuina o le amio mama, ma aafia ai i se tulaga le lelei o tulaga faatonuina o le amio mama o isi.
Ia Faatino [Foliga] E Tusa Ai ma Ou Talitonuga Moni
O le fautuaga lona lua ou te avatu o le: Ia e foliga e tusa ai ma ou talitonuga moni e ala i le faaaluina o lou taimi i mea na o le a fausia ma atiina ae ai lou tagata ma fesoasoani ai ia avea atili oe e faapei o Keriso. Ou te faamoemoe e leai se isi o outou o vaai i le olaga ua na o ni “mea faafiafia ma taaloga” ae nai lo lena, ia avea o se taimi e saunia ai “e fetaiai ma le Atua” (Alema 34:32).
O se faataitaiga matagofie lava o le faatinoina o lau vaega ma le faaaogaina ma le tatau o le taimi o loo faaali mai i se mea na tupu i le olaga o Elder L. Tom a o avea ma se Marini, sa avea ai o ia ma se vaega o le vaegaau a le Iunaite Setete lea na i ai i Iapani i le faaiuga o le Taua Lona II a le Lalolagi. Sa faasoa mai e Elder Perry lenei mea ina ua ia pueina lana molimau faapitoa i le Faaola lea o loo faaalia i o tatou nofoaga autu mo tagata asiasi mai:
Tala a Elder Perry
“Sa i ai so’u aafiaga e masani ona faamanatu mai ai ia te au le olioli e maua mai le faia o le fesili ‘Mata o le a le mea e fai e le Faaola i lenei tulaga?’
“O a’u o se tasi o uluai Malini na tuvae i apitaogalu i Iapani ina ua uma ona sainia le feagaiga o le filemu ina ua mae’a le Taua Lona II a le Lalolagi. Ina ua matou ulufale atu i le aai ua faatafunaina o Nagasaki, o se tasi lea o aafiaga aupito faanoanoa o lo’u olaga. Sa matua faatama’ia se vaega tele o le aai. E lei tanuina nisi ua maliliu. Sa faatulagaina ni vaega autu, ma matou galulue loa.
“Sa matua matautia le tulaga, ma e feoloolo nisi o i matou sa mananao e tuuina atu nisi mea. Sa matou o i le failotu o le matou vaega ma talosagaina se faatagaga e fesoasoani ai i le toefausiaina o falesa Kerisiano. Ona o mea sa faasa e le malo i le taimi o le taua, o lea sa toetoe ai lava ina le toe faia nei lotu. Sa matua faaleagaina nai o latou fale. Sa ofofua atu nisi o i matou e faafou ma toe faasima nei falesa i taimi matou te malolo ai, ina ia mafai ai ona avanoa mo le toe faia o tapuaiga faa-Kerisiano.
“Matou te lei iloaina le gagana. Na pau le mea sa mafai ona matou ausia, o le galuega faaletino o le faafouina lea o le fale. Sa matou sailia faifeau sa le mafai ona galulue i tausaga o le taua, ma fautuaina i latou e toe foi i o latou pulelaa. Sa maoae lo matou aafiaga ma nei tagata a o latou toe maua le saolotoga e faatino ai o latou talitonuga Kerisiano.
“Sa i ai se mea na tupu a o matou tuua Nagasaki e toe foi, ou te manatuaina pea. A o faaee le matou nofoaafi matou te o ai i lo matou vaa e toe foi ai, sa taufaifai mai le toatele o isi Malini. Sa i ai a latou uo teine e faatofa ia i latou. Sa talie mai ia i matou ma fai mai ua matou misia le mālie o le nonofo ai i Iapani. Sa na ona matou faamaimaua le taimi e galulue ai ma faasimā papuipui.
“A’o faatetele la latou taufaifai mai, sa vaaia i se mati’eti’e e lata mai i le nofoaga o nofoaafi pe tusa ma le luaselau o nei Kerisiano Iapani maoae mai falesa sa matou faafouina, o agai mai ma usuina le ‘Sāvali i Luma le Autau Kerisiano.’ Sa latou o mai ma le anoanoai o meaalofa mo i matou. Ona latou faaituala lua ai lea i le auala, ma a o amata ona aluese le nofoaafi, sa matou aapa atu i fafo e tau lava ina pa’i atu i o latou tumutumulima a o matou tuua i latou. Sa le mafai ona matou tautatala; sa matua ootia o matou loto. Peitai, sa matou faafetai ona sa mafai ona matou fesoasoani i sina mea itiiti e toefaatuina ai le faa-Kerisiano i se atunuu ina ua mavae le taua.
“Ou te iloa o loo soifua le Atua. Ou te iloa o i tatou uma o Ana fanau ma e alofa o Ia ia te i tatou. Ou te iloa na Ia auina mai Lona Alo i le lalolagi, e avea ma taulaga togiola mo tagata uma. Ma o i latou e talia Lana talalelei ma mulimuli ia te Ia o le a olioli i le ola e faavavau, o le meaalofa aupito sili lea o meaalofa uma a le Atua. Ou te iloa Na Ia toetaita’ia le Toefuataiga o le talalelei i le lalolagi, e ala i le auaunaga a le Perofeta o Iosefa Samita. Ou te iloa na pau lava le olioli ma le fiafia e tumau o le a tatou maua i aafiaga o le olaga nei, o le a maua e ala i le mulimuli i le Faaola, usiusitai i Lana tulafono, ma tausi Ana poloaiga. O loo soifua o Ia. O la’u molimau lea i Lona suafa paia, o Iesu Keriso, amene.”8
Mafaufau i le taua o le faaaluina o taimi o nisi o fitafita i le toefuataiina o lotu Kerisiano e faatusatusa i isi fitafita o loo aafia i le gaoioiga faataalo, faavalevalea, pe faatiapolo. Faamolemole mafaufau loloto ma ia magafagafa lelei e filifili pe faapefea ona faaaoga lou taimi.
O le maimoaina o lenei vitio ua faamanatu mai ai ia te au se tasi o mea na ou muai manatuaina ae sa na o le lima o’u tausaga. O lo matou peresitene o le siteki o le tamā o Elder Perry. I le faaiuga o le Taua Lona Lua a le Lalolagi, na faanonofo ai fitafita uma na toe foi mai le taua i luga i le tulaga o le falesa i se sauniga faamanatuga. Sa latou o mai ua laei i o latou toniga silisili o le militeli, ma sa taitasi ma tuu mai a latou molimau pupuu. Sa tutulu ia Peresitene Perry a o tuu mai e ona atalii e toalua, o Elder Perry ma lona uso laitiiti o Ted, a la molimau. A o ou laitiiti lava, o se mea sili ona musuia ma faagaeetia ia te au. Ou te le manatuaina mea sa la fai mai ai, ae ou te manatuaina ou lagona sa i ai.
E pei ona outou tagatagai i ai i le faataitaiga a Elder Perry i lenei vitio, ou te le o talanoa atu e uiga i le laeiina o lau tapuaiga i lima o lou ofu po o le faafoliga o le faamaoni. O se mea lena e maasiasi ai oe ma le Ekalesia. O lea ou te talanoa atu i le avea o oe ma tagata e tatau ona e avea ai. A o matou galulue ai i le taiala a faifeautalai Tala’i La’u Talalelei, sa matou lagonaina e mafai foi ona avea ma taiala aoga i le olaga atoa mo a tatou faifeautalai ma tagata o le ekalesia, aemaise lava le mataupu e 6, “E Faapefea Ona Ou Atiina Ae Uiga Faa-Keriso?” A o e taumafai e faatino lau vaega ma faailoa uiga e fia atiina ae, o le a e manao ai e “fai se lisi ma suesue … mau ia e aoao mai e faatatau i uiga”, “faatutu ni sini ma fai ni fuafuaga e faaaoga ai uiga ia i lou olaga,” ma “tatalo i le Alii e fesoasoani mai ia te oe e atiae ia uiga.”9 I le faia o lea mea, e le tatau ai ona e faia se matapulepule ma nana ai lou faasinomaga moni.
O nisi o outou atonu e pauu atu i se amioga e matua sili atu nai lo le fiafia ma taaloga. O i latou ia e aafia i ponokalafi po o soo se isi lava ituaiga o ola le mama o loo faatinoina se matafaioi e ese mai tagata latou te mananao moni e avea ai i latou po o tagata e tatau ona avea ai i latou. E malie le toetoe lava o tagata uma o e aafia i ponokalafi e mafaufau i se faasinomaga sese ma nana ai i tua lona auai ai. Latou te faalafiina a latou amioga ia latou te iloa e ta’usalaina ma faataumaoi mai tagata uma latou te alolofa i ai. O ponokalafi o se mala e le gata e faaleagaina tulaga faatonuina o le amio mama i le Atua, ae e mafai foi ona faatamaia ai faaipoipoga ma aiga ma maua ai se aafiaga leaga i isi tagata. Ua faaleagaina uma e vaisu o Initoneti ma ponokalafi ia faaipoipoga.10 A o e agai atu i se faaipoipoga, e le tatau ona e faia soo se matapulepule lea e nana ai lau amio le talafeagai o le a faaleagaina ai oe po o lau faaipoipoga.
Mo i latou ua pauu atu i lenei mausa faataumaoi, faamolemole ia mautinoa e mafai ona e salamo, ma e mafai ona faamaloloina oe. E manaomia ona muamua le salamo i le faamalologa. O le faamalologa atonu o se faagasologa umi. E mafai ona fautuaina oe e lou epikopo i le auala e mafai ai ona maua le fesoasoaniga e te manaomia ina ia faamaloloina ai. Ua matou talosagaina epikopo e faasino atu outou ia i latou e sili ona mafai ona fesoasoani ia te outou.
E ese mai i ponokalafi ma feusuaiga le mama, o loo i ai foi isi amioga lamatia lea e faaonā ai tagata ma faavaivaia ai amioga mama autu. O loo taatele i nei aso le nana o se faasinomaga o se tasi pe a tusia ni faamatalaga ita, faatiga, faailogalanu ae le faailoaina lona tagata i luga o le initoneti. O nisi e faatatau i ai, o se tafunai. O isi faalapotopotoga patino o loo taumafai e siaki lelei ia manatu faaalia. Mo se faataitaiga o le New York Times e le taliaina ni manatu faaalia e “osofaia patino ai se tagata, faatiga, le mafaufau, masoā, … faafoliga, lē faavaea, ma LEOTETELE. …
“E uunaia foi e leThe Times le faaaogaina o igoa moni ona e, ‘‘Ua matou iloaina o tagata o ē e faaaogaina o latou igoa e faia ni talatalanoaga e sili atu ona lelei ma migao.’”11
Sa tusia e le Aposetolo o Paulo e faapea:
“Aua ne’i faaseseina outou: o le feoai ma e amio leaga e leaga ai e amio lelei.
“Ina ala mai ia i le amiotonu, a e aua ne’i agasala; aua ua pouliuli nisi i la le Atua” (1 Korinito15:33–34).
O loo manino lava o fesootaiga faatiapolo e le na o se mataupu o amioga leaga, ae a faatino e i latou o le Au Paia o Aso e Gata Ai, e mafai ona latou faaaafia leaga ai i latou e le o i ai se malamalama o le Atua po o se molimau i le Faaola.
O soo se faaaogaaga lava o le initoneti e soona fai, faatamaia ai se tulaga tauleleia, pe tuu ai foi se tagata i se malamalama leaga e ta’usalaina. O le mea o loo tatou vaaia i malo e faapea, pe a faia e tagata le matapulepule e faalilolilo ai, ua foliga mai ua latou punouai i lenei ituaiga o amioga lea e faataumaoia ai fesootaiga faaletagata. Ua solia ai foi mataupu faavae autu na aoao mai e le Faaola.
O se tasi o savali autu o le talalelei a Iesu Keriso lea na e aoaoina mai lou talavou, o le, “Aua ua faapea lava ona alofa mai o le Atua i le lalolagi, ua ia au mai ai lona atalii e toatasi, ina ia le fano se tasi e faatuatua ia te ia, a ia maua e ia le ola e faavavau” (Ioane 3:16; tagai foi i le MF&F 34:3). Na faamalamalama mai e le Faaola e le i sau o Ia e faasala i le lalolagi, ae ia faaola le lalolagi. Ona ia faamatala mai lea o le uiga o le faasalaga:
“Ina ua oo mai le malamalama i le lalolagi, a o tagata, e sili lo latou manao i le pouliuli i lo latou manao i le malamalama, aua e leaga a latou amio.
“Aua o i latou uma o e fai amio leaga e inoino i latou i le malamalama, e le o mai foi i le malamalama, ne’i faailoa a latou amio.
“A o le ua faamaoni ana mea e fai, e sau lava o ia i le malamalama, ia faaalia ana amio ina ua tatau i le Atua.” (Ioane 3:19–21; tagai i fuaiupu 17–21).
E le manaomia ona faia ni matapulepule a ē amiotonu e nana ai o latou faasinomaga. Ou te fiafia i le tala moni mai le soifuaga o Peresitene Thomas S. Monson. E le i atoa lona 18 seia latalata i le faaiuga o le Taua Lona II a le Lalolagi. O le mea moni, na uma le taua i Europa, ae sa faia pea le taua i le Pasefika.
Sa auai o ia i le Neivi a le Iunaite Setete ma folau atu ai i San Diego, Kalefonia. O le a outou manatuaina lana tala i le konafesi aoao talu ai. I lona Aso Sa muamua na faatutu uma ai i laina e le Satini ia tagata uma ia o i le lotu. Sa ia auina atu le Au Katoliko i le tasi nofoaga, o le Au Iutaia i le isi, ma taumafai loa e auina atu tagata uma o totoe i se sauniga a le Au Porotesano. Sa fai mai Peresitene Monson sa ia iloaina e le o ia o se Katoliko, Iutaia, po o se Porotesano; o ia o se Mamona. Sa ia te ia le lototele e tu mausali ai ma sa fiafia ina ua iloa o loo i ai foi isi tagata faamaoni o loo tutu i ona tua. Semanu e faigofie lava ona o faatasi ma le vaega tele i le sauniga a Porotesano. Sa ia naunau e faailoa pe o ai o ia ma faatino lana vaega e tatau ai.12
Seti Ni Sini Talafeagai
O la’u fautuaga lona tolu e fesootai i nisi o sini e tatau ona outou iloiloina. Pe tusa o le taimi lava e tasi lea sa i ai ia Elder Perry ma le Marini i Iapani, sa tautua ai foi ia Peresitene Boyd K. i Iapani i le Fua Vaalele i le faaiuga o le Taua Lona II a le Lalolagi.
I lana lauga i le faamanatuina o le selau tausaga o le seminare i le aso 22 o Ianuari o le tausaga nei, sa ia faamalamalama mai ai o le taimi lea sa faatulagaina ai lona olaga.13 I le 2004 sa matou o ai ma Peresitene Packer ma isi i Iapani. Sa ia maua se avanoa e toe saili ai nisi o ona tulagavae ma mafaufau i nisi o aafiaga ma faaiuga na ia faia i lena taimi. Sa ia toe ta’ua nisi o na aafiaga i lana saunoaga i le seminare. Ona ua ia faatagaina, o lea ou te faasoa atu ai ia te outou isi manatu ma lagona.
Sa faamatala e Peresitene Packer ni aafiaga na tutupu i le motu e mamao ese mai ma le talafatai o Okinawa. Na te mafaufau i ai o lana mauga lea i le togavao. O ana sauniuniga ma feiloaiga ma isi tagata o le ekalesia sa faalolotoina ai lona talitonuga i aoaoga o le talalelei. O le mea sa ia le mauaina o se faamautinoaga—o se iloa mautinoa e moni lena mea ua uma ona ia lagonaina.
Sa ta’ua e le tusitala o le talaaga o Peresitene Packer le mea na tupu: “O le feteenaiga ma le filemu o le faamautinoaga na ia sailia, sa ia faafesagai ai ma le taua o seoli e faasaga i tagata ta’umamaina. O le sailiina o se taimi paganoa e mafaufau ai, sa ia a’e ai, i se tasi aso, i se maupuepue i luga ae o le vasa. O iina sa ia maua ai ni toega nutimomoia o se tamai fale o se faifaatoaga, ma lana faatoaga umala e lata ane, ua lafoaia. Ma i le ogatotonu o laau ua mamate na ia vaaia ai tino maliliu o se tina ma lana fanau e toalua ua fasiotia. O lea vaaiga sa faatumulia ai o ia i le faanoanoa sa milo faatasi ma lagona o le alofa mo lona lava aiga ma mo aiga uma.”14
Ona sosoo ai lea ma lona alu i totonu o se tamai fale mauu sa toe faaleleia lea na ia manatunatu ai, mafaufau loloto, ma tatalo ai. O le toe tepa i tua o Peresitene Packer i lenei mea na tupu sa faamatalaina ai se mea ou te ta’ua o se faamautinoaina o se aafiaga faaleagaga. Sa musuia o ia i le mea e tatau ona ia faia i lona olaga. Ioe, sa leai ma sona iloa o le a valaauina o ia i se valaauga maualuga ma le paia o loo ia umiaina i le taimi nei. O lana vaaiga mamao sa ia manao ai e avea o se faiaoga, i le faamamafaina o aoaoga a le Faaola. Sa tonu i lona mafaufau o le a ia ola i se olaga amiotonu.
Na ia malamalama i se auala loloto e ao ona ia sailia se āva amiotonu ma ia la tausia faatasi ai se aiga toatele. Sa iloa e lenei fitafita talavou o lana filifiliga faalegaluega o le a maua ai se taui talafeagai ma o le a manaomia ai e lana soa tausaafia ona tutusa mea e faamuamua ma naunau e ola e aunoa ma nisi mea faaletino. Mo outou na e masani ia Sister Donna Packer, sa avea lava o ia, ma e avea pea ma soa atoatoa mo Peresitene Packer. Sa le lava ni tupe faasili, ae la te le i lagonaina se mativa i soo se itu. Sa la tausia se fanau e toa 10 ma sa moomia ai le ositaulaga. Ua la maua nei ni fanau a fanau e 60 ma fanau a fanau a fanau e 79.
Ou te manatuaina ou lagona alofa ina ua ou iloa sa matamuli o ia a o avea ma se Pulega Aoao fou e malaga ma se tasi o le Usoga sinia i se fonotaga a taitai o le Ekalesia ona sa leai sona ofutino lelei paepae e ofu.
Ua ou faasoaina atu lenei tala moni ia te outou ona ua tele lava ina faavae a tatou sini i mea e faataua e le lalolagi. O elemene taua e faigofie lava mo tagata ua mauaina ia sauniga faaola. Ia amiotonu. Atiina ae se aiga. Saili se ala talafeagai e tausi ai. Auauna atu e pei ona valaauina ai. Saunia e feiloai ma le Atua.
Na aoao mai le Faaola e faapea “e le ola se tasi i le tele o ana mea ua ia te ia” (Luka 12:15). Ona ia faaaoga lea o se faataoto:
“Na fua tele mai le fanua o le tasi tagata mauoa:
“Ona manatunatu ifo lea o ia, ua faapea, Se a se mea ou te faia, aua e leai sa’u mea e faaputu ai a’u fua?
“Ua fai ane foi o ia, O lenei le mea ou te faia: ou te sa’ena o’u fale saito, a e faia ia tele; ou te faaputu i ai a’u fua ma a’u mea lelei uma.
“Ou te fai ifo foi i lo’u agaga, Lo’u agaga e, ua ia te oe mea lelei e tele ua teuina mo tausaga e tele, ina nofonofo filemu ia, ina ai ia, ma inu ma ia e olioli.
“A ua fetalai atu le Atua ia te ia, O oe na le vale, e aamiina atu lou agaga mai ia te oe i le po nanei, a e fai ma ai mea ia ua e saunia?
“O loo faapea foi lē faaputu oa ia te ia, a e le mauoa i le Atua” (Luka 12:16–21).
Atiina Ae Lou Atunuu ma le Nuu o Loo E Nofo Ai
E faaopoopo atu i uiga patino, uiga lelei, ma faaiuga, afai tou te mananao e avea ma tupulaga e manaomia ona avea ai outou, ia outou atiina ae o outou atunuu ma nuu o loo outou nonofo ai. O la outou tupulaga e pei o le Tupulaga Silisili, o le a manaomia ona puipuia le amiotonu ma le saolotoga o tapuaiga. O le talaaga o le Iutaia-Kerisiano ua tatou maua e le gata e pele, ae e taua foi i le fuafuaga a lo tatou Tama o i le Lagi. E manaomia ona tatou faasaoina mo tupulaga o le lumanai. E manaomia ona tatou auai ma tagata lelei, e aofia ai i latou o faatuatuaga uma— aemaise lava i latou e lagonaina le tali atu i le Atua mo a latou amioga. O tagata nei o le a malamalama pe aisea tatou te talanoa ai i le po nei e uiga i le “pe o ai lava oe, ia fai lau vaega.” O le faaleleiga faamanuiaina o tulaga faatauaina o le Faa-Iutaia-Kerisiano ma le saolotoga o tapuaiga o le a faailogaina ai la outou tupulaga o le tupulaga maoae ua manaomia ona avea ai outou.
Faatasi ai ma luitai o loo i ai i le lalolagi i nei aso, ua popole patino ai lava le Au Peresitene Sili ma le Korama a Aposetolo e Toasefululua ina ia outou auai ma le tatau i le faagasologa faaupufai i atunuu o loo outou nonofo ai. E tu toatasi lava le Ekalesia i tauvaga faaupufai ma e le lagolagoina ni sui tauva po o ni pati. Peitai, matou te faamoemoe o le a punouai atoa o tatou tagata i le lagolagoina o sui tauva ma pati latou te filifilia e faavae i mataupu faavae ia o le a puipuia ai se faigamalo lelei. Ua manino lava a tatou aoaoga faavae: e tatau ona saili ma le filiga tagata “faamaoni … ma atamamai” (MF&F 98:10). “A pule ē amioleaga, e faanoanoa le nuu” (MF&F 98:9). O lona uiga e tatau ona lagona e tagata uma lo latou tiute e palota ai.
I na setete i le Iunaite Setete o loo i ai ni fonotaga faaupufai e tatau ona outou faamasani i ai i faafitauli ma sui tauva ma ia auai atoatoa ai. Mo se faataitaiga, o fonotaga faaupufai a nisi o pati i Iuta ma Idaho o le a faia e amata atu i le vaiaso lenei ma salalau atu ai seia oo i le ogatotonu o Aperila. Afai e te alu i ai, o le a faatagaina oe e auai. Matou te faamoemoe o le a outou siakia le taimi o fonotaga faaupufai mo le patī e te filifilia ma lagonaina se matafaioi e auai i ai. Matou te faamoemoe foi e moni lenei mea i tagatanuu uma, i tagata o le ekalesia ma ē le lolotu i setete uma ma atunuu uma o le a faia ai le faiga palota. O le tau o le saolotoga ua matua maualuga lava ma o taunuuga o le le auai ua maoae mo soo se tagatanuu e manatu e mafai ona latou le amanaiaina lo latou tiutetauave.
Faamolemole ia outou iloa matou te talitonuina tele outou. Ua talitonu taitai o le Ekalesia ma le faamaoni e mafai ona outou fausiaina le malo e le i faia muamua e se isi tupulaga. E le gata matou te alolofa ma talitonuina outou, ae matou te tatalo foi ma faamanuia atu ia te outou. Matou te iloa o le faamanuiaina o la outou tupulaga e taua i le faamautuina faifai pea o le Ekalesia ma le tuputupu ae o le malo. Matou te tatalo o le a faatino lelei a outou vaega, a outou aloese mai le faia o matapulepule, ia foliga e tusa ai ma o outou faasinomaga moni, seti ni sini talafeagai, ma atiina ae le atunuu ma nuu o outou nonofo ai.
Ou te faamaea atu i la’u molimau patino i le Toefuataiga o le talalelei e ala mai le faaaogaina o le Perofeta o Iosefa Samita. Na vaai moni lava Iosefa Samita i le Atua le Tama ma Iesu Keriso. O lo tatou Tama o i le Lagi o se tamā alofa, ua i ai se fuafuaga lea e manuia ai Ana fanau taitoatasi. O Iesu Keriso o lo tatou Faaola ma o Lana Togiola o le mea tupito lea na tupu i le talafaasolopito atoa. E auauna mai le Agaga Paia ia i tatou ma molimau mai i le Tama ma le Alo. Ou te molimau atu ai i nei mea i le avea ai o se tasi o molimau a le Faaola, i le suafa o Iesu Keriso, amene.
© 2012 by Intellectual Reserve, Inc. All rights reserved. English approval: 2/12. Translation approval: 2/12. Translation of What E’er Thou Art, Act Well Thy Part: Avoid Wearing Masks That Hide Identity. Language. PD50039044 xxx
Show References
-
1. David O. McKay, i le Francis M. Gibbons, David O. McKay: Apostle to the World, Prophet of God (1986), 45; tagai foi “Saunoa Atu Peresitene MaKei i le Autalavou a le Siteki a Paionia,” Church News, 21 Sete. 1957, 4.
-
2. O Michael Otterson o le pule faatonusili, o le Matagaluega o le Va i Fafo a le Ekalesia.
-
3. Tagai Joseph Foxman, In the Shadow of Death (2011), 10.
-
4. Feiloaiga ma Abraham Foxman i lona ofisa i le Aai o Niu Ioka i le aso 14 o Iuni, 2011.
-
5. Mark L. Staker, “Remembering Hiram, Ohio,” Ensign, Oke. 2002, 35, 37.
-
6. Tagai i le Aoaoga a Peresitene o le Ekalesia: Iosefa Samita (2007), 24.
-
7. “Vaivai ‘Ea Fanau a Siona,” Viiga, nu. 159.
-
8. L. Tom Perry, tusia mai i le Molimau Faapitoa a Keriso (DVD, 2003).
-
9. Tala’i La’u Talalelei: O Se Taiala i le Galuega Faafaifeautalai [2004], 123; tagai i itulau 115–26.
-
10. Tagai Elizabeth Stuart, “Internet Addiction Harming Marriage,” Deseret News, July 20, 2011, http://www.deseretnews.com/article/700164510/Internet-addiction-harming-marriage.html.
-
11. Mark Brent, i le “The Public Forum,” The Salt Lake Tribune, 27 Iulai, 2011, A16.
-
12. Tagai Thomas S. Monson, “Dare to Stand Alone,” Ensign, Nov. 2011, 61–62; tagai foi i le Heidi Swinton, To the Rescue: The Biography of Thomas S. Monson (2010), 96–97.
-
13. Tagai Boyd K. Packer, “How to Survive in Enemy Territory,” Faamanatuga o le 100 Tausaga o le Seminare faasalalauga, 22 Ian. 2012, http://seminary.lds.org/history/centennial/eng/how-to-survive-in-enemy-territory/.
-
14. Lucile C. Tate, Boyd K. Packer: A Watchman on the Tower (1995), 58–59.


text:
Ou te fia valaauliaina outou ina “ia … avea ma faaa’oa’o i e ua talitonu … i le faatuatua [ma le] mama a’ia’i.”
I se taimi e lei mamao atu, na fanau mai ai Ruby i lo matou aiga. Ina ua ou tilotilo atu i ona foliga lalelei, sa ou maofa i le iloa e faapea, a o lei sau o ia i le Lalolagi, sa nofo o ia i le afioaga o lo tatou Tama Faalelagi. Sa ia taliaina Lana fuafuaga sili o le fiafia ma filifili ai e mulimuli ia te Ia ma Iesu Keriso, lo tatou Faaola. 1 Ona o lana faaiuga, sa faatagaina ai o ia e sau i le Lalolagi ia maua ai le poto masani o le olaga faitino ma agai atu ai i luma i le ola faavavau. O le tuufaatasia ai la o lona agaga ma lona tino, ua ulufale mai ai Ruby i se taimi o aoaoga ina ia mafai ai ona ia faamaonia o ia lava, filifili e mulimuli ia Keriso, ma sauniuni ia agavaa mo le olaga e faavavau.
Na sau Ruby ma le mama a’iai i lenei lalolagi, ae o se vaega o le fuafuaga o le a ia feagai ai ma tofotofoga ma faaosoosoga, ma o le a ia faia foi ni mea sese. Peitai, e ala i le Togiola a lo tatou Faaola, e mafai ai ona faamagaloina Ruby, maua se atoaga o le olioli, ma toe mama a’ia’i ai—ua saunia e ola ai e faavavau i le afioaga o lo tatou Tama Faalelagi.
I ni nai itula talu ona fanau mai o ia, sa ou maua ai le avanoa e sii ai lenei pepe faapelepele i o’u lima. Sa ou fai atu i lona tina, “Ia, ua tatau ona tatou aoaoina Ruby i le ala e avea ai o se tamaitai amiolelei, mama ma sili lona tau e pei ona atagia mai i lona igoa.” 2
Sa tali mai lona tina, “Ou te amataina i le aso.”
O le a le mea o le a fai e le tina o Ruby e “amata ai i le aso?” E mafai faapefea e i tatou o matua, matua matutua ma taitai ona amata ma tausisia a tatou fanau—a tatou talavou—i luga o le ala i le ola e faavavau? E tatau ona “avea … ma [faaa’oa’o] i e ua faatuatua.” 3
Fai mai le Perofeta o Polika Iaga, “E le tatau lava ona tatou faatagaina i tatou lava e faia soo se mea tatou te le mananao e vaai o fai e a tatou fanau.” 4 E mafai e i tatou taitoatasi ona “amata i le asō” e ala i le avea ma faataitaiga lelei.
O le aso, ou te fia valaaulia ai oe ia “avea … o se faaa’oa’o i e ua faatuatua i le faatuatua, [ma] le le gaoia. ” 5 —i mataupu faavae e lua ua manaomia mo le faaolataga.
Ia avea o se faaa’oa’o i e ua talitonu i le faatuatua. O le faamalosia moni o lou lava faatuatua ma le molimau ia Iesu Keriso, e saunia ai oe e molimau atu e ala i le upu ma le faataitaiga i lau fanau.
Se’i ou faamatalaina atu se tina lelei lava o lona soifua na avea o se faaa’aoa’o o le faatuatua. A o talavou lava le Perofeta o Iosefa Samita, sa ia matau ma aoao e uiga i le faatuatua i le Atua mai lona tina, o Lusi Maki Samita. Sa sailia e Lusi ia tali e ala i le sailiili i tusitusiga paia, 6 ma sa faaaogaina foi e Iosefa, lea faiga, i lona liliu atu lea i le Tusi Paia mo se taiala e faapei ona sa faia ai e lona tina. 7
Sa foia foi e Lusi ia faafitauli faaleaiga e ala i le saili faalilolilo atu mo le fesoasoani a le Alii e ala i le tatalo. I se tasi aso, ina ua iloa le feteenai o lona aiga e tusa ai ma le mataupu tau lotu, fai mai le tala a Lusi na ia “alu atu ai i se pupu laau o vine suamalie mananaia e le mamao, ma sa tatalo atu ai i le Alii …” 8
Sa tatalo foi Lusi ma le faatuatua tele ina ua feagai ma faafitauli patino o le soifua maloloina. Ina ua toeitiiti lava lē toe aoga le vae o Iosefa ona o se ma’i na amata ona pala ai le ponaivi ma‘afu’afu sa siomia ai, ma ina ua toeitiiti foi a maliu Sofaronia, le tuafafine o Iosefa, i le fiva taifoi. E tusa ai ma le ma’i o Sofarania, na tusia ai e Lusi e faapea, “Sa ou faataupupula atu i la’u tama … sa ma uulima ma lo’u toalua ma sa ma faapauu fatasi ifo i o ma’ua tulivae i autafa o le moega ma sasaa atu lo ma faanoanoaga ma le olega i ona fofoga.” 9 Sa ola Sofaronia. Ou te mautinoa sa molimauina soo e le fanau a Lusi o ia o tatalo ma le faatuatua, ma mauaina ai tali o na tatalo.
Sa tatalo Lusi ma le faatuatua mo se taiala, ma sa alu foi Iosefa i se togavao lea na ia tatalo ai foi ma le faatuatua, e saili atu i se tali mai le Alii e faapei foi ona faia e lona tina.
E faapei o Lusi, e tatau ona tatou faaali atu i a tatou fanau ma le autalavou le auala e faamalolosia ai lo latou faatuatua ma molimau ia Iesu Keriso e ala i le faamalolosia o o tatou lava faatuatua, e ala i le suesue o tusitusiga paia ma ala i le tatalo a oe lava ia, faapea foi ma i latou.
E le pei o Lusi, o le taimi nei ua faamanuiaina i tatou i le i ai o isi tusi e ese mai le Tusi Paia. Ua i ai tusitusiga paia o aso e gata ai, ma upu a o tatou perofeta o aso e gata ai, e “taitai saogalemu ai i tatou” 10 i luga o le ala i le ola faavavau. Mai le Tusi a Mamona, tatou te aoao ai e uiga ia i latou i luga o le ala o ē “o piimau pea i le ai u’amea,” 11 ua faatusaina i “le afioga a le Atua.” 12 I le lalolagi i ona po nei ua faatumulia i faaosoosoga, o le “pipiimau pea” e ono faigata, aua e taumafai Satani i ana auala faafiapoto e toso ese ai i tatou mai ala o le Atua. Afai e tuu lo tatou lima e tasi i le ai u’amea ma le isi lima e tasi i le lalolagi, ua tatou tuuina a tatou fanau ma le autalavou i se tulaga matautia e leiloloa ai e i latou le ala. Afai e fenumiai la tatou faataitaiga, ona fai mai lea o upu a Iakopo, ua mavae atu “le faatuatua o [a tatou] fanau, ona o a outou faaa’oa’o leaga.” 13
Matua, matua matutua ma taitai, e tatau ona manino la outou savali. Na pau le mea e maua mai ai le manino o le tuu uma lea o lima i le ai u’amea ma mai le ola ai i upumoni o loo maua i tusitusiga paia, ma upu a perofeta o aso e gata ai. Atonu e te le o tausia se perofeta e faapei ona faia e Lusi, peitai e mautinoa lava o loo e tausia taitai mo a taeao, ma e tutusa lava le sooga faitino o au taga i lo latou faatuatua.
O le isi, ia avea oe ma faaa’oa’o i e ua faatuatua i le mama a’ia’i. Na pau le auala mo i tatou e mama ai, o le ala lea i le Togiola a lo tatou Faaola. Mo i tatou taitoatasi, o le faagasologa o le faamamaina e amata i le faatuatua, salamo, ma la tatou uluai feagaiga o le papatisoga.
Ina ia fesoasoani i a tatou fanau e ola e tusa ma a latou feagagiga o le papatisoga, sa fautua mai ai Elder Robert D. Hales e faapea: “Tatou te aoao atu o le taimi lava latou te laa ese ai mai le vai, ua latou laa ese mai le lalolagi ae laa atu i totonu o le malo o le Atua. E ala i se feagaiga, ua latou ioe ai e usiusitai i Ana poloaiga.” 14 “
O feagaiga e tuu ai i tatou i lalo o se matafaioi malosi e faamamalu a tatou tautinoga i le Atua.Ina ia tausia a tatou feagaiga, e tatau ona tatou lafoai gaoioiga po o mea e fiafia i ai ia e taofia ai i tatou mai le faamamaluina o na feagaiga.” 15
Mo le Malosi o le Autalavou. o se meafaigaluega ofoofogia lea e fesoasoani ai i le autalavou ia malamalama i lenei matafaioi paia o le osia o feagaiga ma faamanuiaga o le mama a’ia’i lea e maua mai le tausiga o feagaiga. O loo maua ai upu a perofeta o aso e gata ai—o le ai u’amea o le a taiala saogalemu ai i latou i le ala sa’o ma le vaapiapi, e faaliliu ese ai i latou mai mailei a Satani lea e mafai ai ona faatuatuai lo latou alualu i luma. I le tusi lea, o le a outou mauaina ai foi le tele o faamanuiaga e maua mai le usiusitai ma le sailiga omea e “mama, [ma] matagofie.” 16
Matua, ia i ai sau lava kopi o lenei tusi ma ia faitau soo i ai. Ia e ola oe lava ia i tulaga faatonuina. Ia fai ni talanoaga ‘anoa faaletalalelei ma lau autalavou, ia o le a fesoasoani ia i latou e atiina ae ai lo latou lava manao e ola ma su’eina mo i latou lava le uiga ma le faamoemoega o ia tulaga faattonuina.
O tulaga faatonuina o loo maua i vaega o “Faafiafiaga ma Ala o Faasalalauga” ma le “Laei ma Foliga Vaaia” e mafai ona matuai faigata ona ua matua faateleina le tulaga ese mai tulaga o le lalolagi.
E tatau ona faata’ita’ia mea e mama ma matagofie e ala i a tatou filifiliga patino o ala o faasalalauga. E tatau ona tatou faaeteete i ala o faasalalauga tatou te aumaia i o tatou aiga, ia lē faaluafesasiina ai le nofouta i le Agaga, faatama’ia ai sootaga ma o tatou aiga ma uo, pe faaalia ai faamuamua faaletagata lava ia e lē ogatasi ma mataupu faavae o le talalelei. O faataitaiga e mafai ai ona tatou fesoasoani i a tatou fanau ia malamalama o le faaalu o taimi uumi i le faaaogaina o le Initoneti, ala faasalalau faaagafesootai, ma telefoni feavea’i, taaalo i taaloga faavitio, po o le matamata foi i le televise, e taofia ai i tatou mai gaoioiga aoga ma fegalegaleaiga taua ma isi.
Tatou te faata’ita’ia foi mea e mama ma matagofie e ala i o tatou laei ma foliga vaaia. I le avea ai ma se nuu o le feagaiga, ua ia te i tatou le tiutetauave e tausia ai, puipuia ma faaoofu faalelei o tatou tino. E tatau ona tatou fesoasoani ia tatou fanau ma le autalavou ia malamalama, tatou te faaaloalo i o tatou tino o ni malumalu ma o ni meaalofa mai le Atua. 17 Tatou te faia ni faataitaiga e ala i le le faatauina o ni lavalava e le talafeagai ma fufusi tele, valavala tele, pe taatia fua mai ai soo se itutino.
O i latou e tausia feagaiga e taumafai ia usiusitai “i taimi uma …ma i nofoaga uma” 18 ona o lo latou alolofa i le Atua ma Ana faamanuiaga folafolaina. I se tasi afiafi, a o ma savalivali ma lo’u toalua, sa ma pasi atu ai i se talisuaga o se faaipoipoga. Ma te lei iloaina nei tagata, ae sa vave ona i ai se vaaiga o le mama. Sa matagofie a latou musika ma o latou laei. O le ofu faaipoipo matagofie o le tamaitai faaipoipo sa le fesiligia le talafeagai lelei, e faapena foi i ofu o le aumea mamae.Sa filifili lenei aiga e le faafefiloiina ala o le lalolagi ma le paia o lena aso.
Ia, se’i ou fai atu se tupu i le autalavou ofoofogia o la tatou Ekalesia. Faafetai atu mo a outou faataitaiga amiotonu i—a outou uo, faiaoga, taitai, ma aiga. Ua ou iloaina o le toatele o outou e na o outou tagata o le Ekalesia i o outou aiga. Atonu foi e te alu lava na o oe i le lotu. Ou te faamalo atu mo lau tautinoga ma lau faataitaiga amiotonu. Ia e onosai ma faaauau pea ona e ola amiotonu. E toatele e mafai ona fesoasoani atu ia te oe. Fai mai Peresitene Thomas S. Monson, “E oo lava i se aiga o faataitaiga, e mafai ona faaaogaina le fesoasoani lagolagosua uma e mafai ona latou maua mai alii lelei [ma tamaitai] e alolofa moni.” 19
Vaavaai solo i la outou uarota ma le siteki mo taitai ma uo o ē ua avea ma faaa’oa’o i e ua faatuatua ma aoao ai mai ia te i latou.
A o avea au ma se tamaitai talavou, sa ou iloaina ni “faaa’oa’o i e ua faatuatua. O le tasi e faaopoopo atu i o’u matua, o le tuafafine o lo’u tama o Carma Cutler. Ou te manatuaina lelei lona lauga ai i se po o tulaga faatonuina i le siteki, a ua 16 o’u tausaga. Sa ia aoao maia le taua o le ola mama mo se faaipoipoga i le malumalu sa. Sa matua ootia lava a’u i lana molimau. Sa ou matauina lona ola mama talu mai i lo’u laitiiti, ma sa ou iloaina na ogatasi ma ana aoaoga. Sa ou fia manao e mulimuli i ana faataitaiga.
Alii ma tamaitai talavou, e mafai ona outou amata i le asō e ala i le avea ma se faaa’oa’o i e ua talitonu i le faatuatua ma le mama a’ia’i. Faamalolosia lo outou faatuatua ma molimau i aso taitasi e ala i le suesue i tusitusiga paia ma le tatalo. Tausi a outou feagaiga o le papatisoga lea o le a tausia ai outou i le mama ma agavaa ai mo le taitaiga a le Agaga Paia. E mafai ona e amata i le asō e avea ma lena faaa’oa’o mo isi e mulimuli ai.
Ma e te le iloaina lava, atonu e avea oe ma faaa’oa’o o le a manaomia e si a’u Ruby i se aso. Mo le taimi nei, ua matagofie le amataga o Ruby i le ala i le ola e faavavau. Ua faatuina e ona matua ni mamanu o le amiotonu i lona aiga, e amata i aso taitasi i se faaiuga e avea ma faaa’oa’o o e ua faatuatua. E faamoemoe, i le faaaogaina o lona faitalia, o le a filifili ai Ruby e mulimuli ai.
Ou te matua faafetai lava mo le fuafuaga o le fiafia, ma ou te molimau atu e na o le pau lea o le ala e mafai ai e Ruby ma i tatou uma taitoatasi, ona toe mama a’ia’i, ma ola e faavavau ai i le afioaga o lo tatou Tama Faalelagi. Tatou amata ia i le asō. I le suafa o Iesu Keriso, amene.
Show References
-
1. Tagai i le Aperaamo 3:22–26.
-
2. Tagai Faataoto 31:10.
-
3. 1 Timoteo 4:12.
-
4. Aoaoga a Peresitene o le Ekalesia: Polika Iaga (1997), 195.
-
5. 1 Timoteo 4:12.
-
6. Tagai Lucy Mack Smith, History of Joseph Smith by His Mother, ed. Scot Facer Proctor and Maurine Jensen Proctor (1996), 50.
-
7. Tagai Iosefa Samita—Talafaasolopito 2:14–12.
-
8. Smith, History of Joseph Smith, 58.
-
9. Smith, History of Joseph Smith, 69.
-
10. “The Iron Rod,” Hymns, no.274
-
11. 1 Nifae 8:30.
-
12. 1 Nifae 11:25.
-
13. Iakopo 2:35.
-
14. Robert D. Hales, Return: Four Phases of Our Mortal Journey Home (2010), 60.
-
15. Tala’i La’u Talalelei: O Se Taiala mo le Galuega Faafaifeautalai (2004), 1.
-
16. Mataupu Faavae o le Faatuatua 1:13.
-
17. Tagai 1 Korinito 15:22.
-
18. Mosaea 18:9.
-
19. Thomas S. Monson, “Faataitaiga o le Amiotonu,” Liahona, Me 2008, 66.


text:
Soo se taimi lava tatou te filifili ai e o mai ia Keriso, tauave i o tatou luga Lona suafa, ma mulimuli i Ana auauna, ua tatou alualu i luma i le ala o le ola e faavavau.
Talu ai nei lava na ou mauaina ai se tusi mai se uo ua silia ma le 50 tausaga ma e le auai i la tatou ekalesia. Na ou auina atu ia te ia nisi o tusiga e faatatau i le talalelei, lea na ia tali mai ai: “Sa faigata i le taimi muamua ona ou malamalama i le uiga o upu tulagaese faaMamona, e pei o le faitalia. Ae atonu o le a fesoasoani se itulau puupuu o le vaogagana.”
Sa ou ofo i lona le malamalama i la tatou uiga o le upu faitalia. Na ou alu i le lolomifefiloi i luga o le initoneti. I faauigaga e sefulu ma faaaogaaga o le upu faitalia, e leai ma se mea o faamatala mai ai le uiga o le faia o filifiliga e galue ai. Tatou te aoao atu faapea o le faitalia o le tomai lea ma le avanoa ua tuuina mai ia i tatou e le Atua tatou te filifili ma ia “galulue ai mo i [tatou lava], ae le o le tau galueaiina.” 1 O le faitalia o le faatinoina lea o le tiutetauave ma le tali atu mo a tatou amioga. O o tatou faitalia e taua lea i le ata o le faaolataga. Ua tatou “saoloto e filifili le saolotoga ma le ola faavavau talu le Puluvaga sili o tagata uma, pe filifili le faatoilaloina ma le oti, e tusa ma le faatoilaloina ma le mana o le tiapolo.” 2
Ua aoao manino mai lava e upu o se viiga e masani ai lenei mataupu faavae:
Ina ia ou tali i le fesili a la’u uo, ma fesili a alii ma tamaitai lelei i soo se mea o i ai, sei ou faasoaina atu nisi mea ua tatou iloa i le uiga lenei o le faitalia.
A e tatou te lei o mai i lenei lalolagi, na tuuina mai e le Tama Faalelagi Lana ala sili o le faaolataga—o se fuafuaga e o mai ai i le lalolagi ma maua se tino, filifili ai i le va o le lelei ma le leaga, ma alualu i luma ina ia avea faapei o Ia ma nonofo faatasi ai ma Ia e faavavau.
O la tatou faitalia—lo tatou tomai e filifili ma galue ai mo i tatou lava—o se elemene taua o lenei fuafuaga. A aunoa ma le faitalia, o le a le mafai ona tatou faia ni filifiliga sao ma alualu ai i luma. Ae peitai, o le faitalia o le a tatou faia ai foi ni filifiliga sese, fai le agasala, ma o le a le maua ai le avanoa e toe faatasi ai ma le Tama Faalelagi. Ona o lenei mafuaaga, o le a tuuina mai ai se Faaola e puapuagatia mo a tatou agasala ma faamagaloina i tatou, pe a tatou salamo. E ala i Lana Togiola lē i’u, ua Ia “faataunuuina le ala o le alofa, e faamalie ai iuga o le faamasinoga.” 4
Ina ua uma ona tuuina atu e le Tama Faalelagi Lana fuafuaga, na tulai i luma Lusifelo ma faapea atu, “Auina atu au, … ma o le a ou togiolaina le fanauga a tagata, ina ia le se ese … se agaga e toatasi; … ; o le mea lea, ia tuu mai ia te au lou mamalu.” 5 Sa le taliaina e lo tatou Tama lenei fuafuaga, aua e aveesea ai lo tatou faitalia. E moni, o se fuafuaga o le tetee.
Ona faatino lea e Iesu Keriso, o le “[Alo] Pele o le Tama Faalelagi ma o Le na Filifilia talu mai le amataga,” o Lana faitalia ma fetalai mai, “Lo’u Tama e, ia faia lou finagalo, ma ia ia te oe pea le mamalu e faavavau.” 6 O le a avea o Ia ma o tatou Faaola—o le Faaola o le Lalolagi.
Ona o le tetee o Lusifelo, na tupu mai ai se feeseeseaiga maoae faaleagaga. Na tofu maua uma e le fanau a le Tama Faalelagi le avanoa e faatino ai le faitalia lea na tuuina atu e le Tama Faalelagi ia i latou. Na tatou filifili ina ia faatuatua i le Faaola o Iesu Keriso—ma o mai ia te Ia, mulimuli ia te Ia, ma talia ai le fuafuaga a le Tama Faalelagi lea na tuuina mai mo lo tatou lelei. Ae o le tasi vae tolu o le fanau a le Tama Faalelagi e lei lava le faatuatua e mulimuli ai i le Faaola ma sa latou filifilia ai Lusifelo, po o Satani e mulimuli i ai. 7
Na fetalai mai le Atua, “O le mea lea, ona o le fouvale o Satani ia te au, ma lona saili e faaumatia le saolotoga o le tagata ua tuuina atu e A’u, le Alii le Atua, ia te ia, … Ona o le auala na latou faaaogaina ai lo latou faitalia, na le maua ai so latou faitalia.” 8 O i latou o e na mulimuli ia Satani na aveesea le avanoa e maua ai se tino faaletino, ma nonofo ai i le lalolagi, ma alualu ai i luma. Ona o le auala na latou faaaogaina ai lo latou faitalia, na le maua ai so latou saolotoga.
Pau lava le mana lea e ia Satani ma ana au i lenei vaitaimi, o le mana lea e faaosooso ma tofotofo ai i tatou. O lo latou olioliga e tasi o le saili lea ina ia tatou “malaia e pei o i [latou lava].” 9 Pau lava le tulaga e maua ai lo latou fiafia o lo tatou le usiusitai lea i poloaiga a le Alii.
Ae peitai, mafaufau i ai: na tatou filifili e mulimuli i le Faaola, o Iesu Keriso i le muai olaga! Talu ai sa tatou faia lenei tulaga, o lea na faatagaina ai i tatou e o mai i le lalolagi. Ou te molimau atu o le faia o lena lava filifiliga e tasi ina ia mulimuli i le Faaola i le taimi nei, a o tatou i ai i lenei lalolagi, o le a tatou maua ai se faamanuiaga sili atu i le faavavau. Ae, ia iloa lenei mea: e tatau ona tatou faaauau pea e filifili e mulimuli i le Faaola. Ua i ai i se tulaga lamatia le faavavau, ma o a tatou amioga ma lo tatou faaaogaina ma le atamai o le faitalia e taua lea ina ia tatou maua ai le ola e faavavau.
I Lona soifuaga atoa na tuuina mai ai e lo tatou Faaola se faataitaiga o le auala tatou te faaaogaina ai lo tatou faitalia. I le avea ai ma se tamaitiiti i Ierusalema na Ia filifili ma le loto i ai ina ia “i le fale o [Lona] Tama.” 10 I Lana galuega talai, na Ia filifili ai ma le usiusitai “e fai le finagalo o [Lona] Tama.” 11 I Ketesemane, na Ia filifili ai ina ia puapuagatia i mea uma, lea na fetalai atu ai “aua le faia lo’u loto, a o lou finagalo. Ona faaali mai ai lea ia te ia o le agelu mai le lagi, ua faamalosi ia te ia.” 12 I luga o le satauro, na Ia filifili ai e alofa i Ona fili, lea na tatalo ai, “Lo’u Tama e, ia e faamagalo atu ia te i latou, aua ua latou le iloa le mea ua latou faia.” 13 Ma, ina ia mafai ona Ia faaalia mai sa filifili mo Ia lava, o lea na tuua ai na o Ia. “[Lo’u Tama e,] se a le mea ua e tuulafoai mai ai ia te a’u?” o Lana augani atu lea. 14 Mulimuli ane, na Ia faatinoina lava Lana faitalia e tumau e oo i le iuga, seia iu ina mafai ona Ia fetalai mai, “Ua taunuu.” 15
E ui “na faaosoosoina [o Ia] i mea uma pei o i tatou,” 16 ma i filifiliga uma lava na Ia faaaogaina ai le faitalia e avea ma o tatou Faaola—ina ia tatalaina mo i tatou noataga o le agasala ma le oti. Ma e ala i Lona soifuaga atoatoa, na Ia aoaoina ai i tatou pe a tatou filifili e fai le finagalo o lo tatou Tama Faalelagi, o le a faasaoina la tatou faitalia, faateleina o tatou avanoa, ma tatou alualu ai i luma.
O loo maua i tusitusiga paia uma faamaoniga o lenei upu moni. Sa aveesea mea uma a Iopu ae sa filifili o ia e tumau le faamaoni, ma sa ia maua ai faamanuiaga e faavavau a le Atua. Sa filifili Maria ma Iosefa e mulimuli i le lapataiga a se agelu e sosola atu i Aikupito, ma sa faasaoina ai le soifua o le Faaola. Sa filifili Iosefa Samita e mulimuli i faatonuga a Moronae, ma faapea ona faaalia mai ai le Toefuataiga e pei ona valoiaina. Soo se taimi lava tatou te filifili ai e o mai ia Keriso, tauave i o tatou luga Lona suafa, ma mulimuli i Ana auauna, ua tatou alualu i luma i le ala o le ola e faavavau.
I la tatou faigamalaga i le olaga nei, e taua foi ona tatou manatua, e moni foi mea faafeagai: a tatou le tausia poloaiga ma musumusuga a le Agaga Paia, e utiuti o tatou avanoa; e faaitiitia foi o tatou tomai e galulue ai ma alualu i luma. Ina ua fasioti e Kaino lona uso ona sa sili atu lona alofa ia Satani nai lo le Atua, sa faapea ona muta ai ma lona alualu i luma faaleagaga.
A o ou talavou sa ou aoaoina ai se lesona taua faapea e mafai e a tatou filifiliga ona faatapulaa lo tatou saolotoga. I se tasi aso na fai mai ai lo’u tama ou te faaiilaina se fola laupapa. Sa ou filifili e amata mai le faitotoa e agai atu i le potu. Ina ua toeitiiti lava maea la’u galuega, sa ou iloaina e leai se auala ou te sao mai ai i fafo. E leai se faamalama po o se faitotoa i le isi itu. Sa ou valiina mo’i lava a’u i le tulimanu. Sa leai se avanoa ou te alu i ai. Sa ou mau ai iina.
Soo se taimi tatou te le usiusitai ai, ua tatou valiina faaleagaga i tatou i se tulimanu ma faapologaina e a tatou filifiliga. E ui ina tatou mau faaleagaga, o loo i ai lava i taimi uma se auala e toe foi mai ai. E pei o le salamo, o le toe liliu ma savali i luga o se fola e le’i leva ona faaiilaina, o lona uiga o le galue—o le tele o le toe sanipepa ma toe faamaea! O le toe foi atu i le Alii e le faigofie, ae e taua.
A o tatou malamalama i le luitau o le salamo, tatou te faafetai ai i faamanuiaga a le Agaga Paia ina ia taialaina a tatou filifiliga faatasi ai ma le Tama Faalelagi, o lē tuuina mai ia i tatou poloaiga ma faamalosiauina ma lagolagoina i tatou i le tausia o ia poloaiga. Tatou te malamalama foi i le auala e puipuia ai lo tatou faitalia e ala i le usiusitai i poloaiga.
Mo se faataitaiga, a tatou faalogo ma usitai i le Upu o le Poto, o le a lē faapologaina i tatou i se soifua e lē maloloina ma lē faia ai ma vaisu mea e faoa moni ese ai lo tatou tomai e filifili ai mo i tatou lava.
A tatou usitai i fautuaga e aloese ma o ese mai aitalafu i le taimi lenei, ua tatou faaaoga lo tatou faitalia ma maua ai le saolotoga e faaaoga ai a tatou tupe o loo maua nei e fesoasoani ai ma faamanuia atu ai i isi.
Pe a tatou mulimuli i fautuaga a perofeta ina ia faia afiafi faaleaiga, tatalo faaleaiga, suesuega i tusitusiga paia faaleaiga, o le a avea o tatou aiga ma se nofoaga malu mo le tuputupu ae faaleagaga o a tatou fanau. O iina tatou te aoao atu ai ia i latou le talalelei, tuuina atu a tatou molimau, faaali atu lo tatou alolofa, ma faalogo a o latou faasoa mai o latou lagona ma aafiaga. E ala ia tatou filifiliga amiotonu, tatou te faasaoloto mai ai i latou mai le pogisa i le faateleina o lo latou tomai e savavali i le malamalama.
O le tele o mea sese e uiga i le faitalia e aoaoina atu lea e le lalolagi. E toatele foi i latou o e faapea mai “Ina aai ma inu, ma ia olioli; … afai foi e agasala i tatou, e sasa foi le Atua ia te i tatou i ni nai ta itiiti, a o le iuga e faaolaina i tatou.” 17 O isi e taliaina tulaga faalelalolagi ma teena le Atua. Latou te faatalitonuina i latou lava e leai se “faafeagai o mea uma” 18 ma o lea foi “soo se mea [ua faia] e le tagata, e le agasala ai o ia.” 19 O lea e “faaleagaina ai i le mea nei le poto o le Atua ma ana mataupu faavavau.” 20
E ese mai i aoaoga faalelalolagi a le lalolagi, o loo aoao mai i tatou e tusitusiga paia e i ai a tatou filifiliga, ma o a tatou filifiliga amiotonu e faia ai i taimi uma se eseesega i avanoa tatou te maua ma o tatou tomai e galueaiina ai ma alualu ai i luma e faavavau.
Mo se faataitaiga, na tuuina e le Alii se poloaiga manino i le Tupu o Saulo e ala atu i le Perofeta o Samuelu:
“Na auina mai a’u e le Alii e faauu ia te oe ia fai ma tupu … : o lenei, ia e faafofoga i le afioga … a le Alii. …
“… Ina alu ia ma e fasi ia Amaleka, ma outou faaumatia atoa uma ana mea.” 21
Peitai e lei mulimuli Saulo i le poloaiga a le Alii. Na ia faatinoina se mea ou te ta’ua o le “usiusitai filifili.” Na ia faamoemoe i lona lava atamai, ma na ia faasao ai le ola o le Tupu o Akako ma aumai mamoe, povi, ma isi manu aupito lelei.
Na faaalia e le Alii lenei mea i le perofeta o Samuelu ma auina o ia e aveese Saulo mai le avea ma tupu. Ina ua oo atu le Perofeta, na fai mai Saulo, “Ua ou faaiuina le afioga a Alii.” 22 Ae na silafia lava e le Perofeta ma faapea atu, “O le a foi lenei tagi o mamoe i o’u taliga, ma le tagi o povi ou te faalogo i ai?” 23
Na tuuaia e Saulo isi e aveesea mai ai le tuuaiga mai ia te ia, ma faapea mai na faasaoina e le nuu ia manu ina ia osi ai le taulaga i le Alii. Na manino le tali atu a le Perofeta, “E tusa ea ona fiafia o le Alii i taulaga mu ma taulaga i lona fiafia i le faalogo i le siufofoga o le Alii? Faauta, o le faalogo e sili lea i le taulaga, ma le usiusitai e sili lea i le ga’o o mamoe poa.” 24
Na iu lava ina tautino atu Saulo, i le faapea atu “Ua ou agasala: aua ua ou tuumavaega i le afioga a le Alii atoa ma lau upu: aua sa a’u fefe i le nuu, ma ou faalogo i a latou upu.” 25 Ona e lei faalogo Saulo ma le atoatoa—ona na ia usitai filifili—na ia le maua ai le avanoa ma le faitalia e avea ai ma tupu.
Ou uso e ma tuafafine, pe o tatou faalogologo ea ma le atoatoa i le siufofoga a le Alii ma Ana perofeta? Pe o tatou faataitaiina ea, faapei o Saulo, le usiusitai filifili ma fefefe i faamasinoga a tagata?
Ou te iloa tatou faia uma lava ni mea sese. O loo aoao mai e tusitusiga paia i tatou, “Aua ua agasala tagata uma lava, ma ua le oo i le viiga mai le Atua.” 26 Mo i latou o e o loo faapologaina lava e mea ua tuanai, filifiliga amioletonu, e taofia ai i se tulimanu, e aunoa ma faamanuiaga uma e maua i le faaaogaina ma le amiotonu o le faitalia, matou te alolofa ia te outou. Toe foi mai! O ese mai le tulimanu pogisa ma o mai i le malamalama. E tusa lava pe e te savali i luga o se fola faatoa uma ona vanisi, e matua aoga lava. Ia talitonu o le a “faaolaina tagata uma lava [e aofia ai ma oe] i le togiola a Keriso pe a tausia poloaiga ma sauniga o le Talalelei.” 27
A o tulata i le itula o Lana Togiola, na tuuina atu e le Faaola Lana Tatalo maoae o le Aioiga ma fetalai mai ai ia i tatou taitoatasi, ma faapea mai, “Lou Tama e, o lou loto lenei ia te i latou ua e foaiina mai ia te au, ina ia latou faatasi ma a’u i le mea ou te i ai; ina ia latou vaaia lo’u manuia, na e foaia mai ia te au.” 28 “O le ola e faavavau foi lenei, ia latou iloa oe le Atua moni e toatasi, atoa ma le ua e auina mai, o Iesu Keriso lea.” 29
Ou te tuuina atu ai la’u molimau faapitoa o loo soifua i Laua. Pe a tatou faatinoina ma le amiotonu lo tatou saolotoga, o le a tatou iloa ai i Laua, avea ai atili faapei o i Laua, ma saunia ai i tatou lava mo lena aso pe a “tootuli tulivae uma lava, e tautau atu foi laulaufaiva uma i ona luma” o Iesu o lo tatou Faaola. 30 Talosia ia faaauau pea ona tatou mulimuli ia te Ia ma lo tatou Tama Faavavau, e pei ona tatou faia i le amataga, ou te tatalo atu ai, i le suafa o Iesu Keriso, amene.
Show References
-
1. 2 Nifae 2:26.
-
2. 2 Nifae 2:27.
-
3. “Know This, That Every Soul Is Free,” Viiga, nu. 240.
-
4. Alema 42:15.
-
5. Mose 4:1.
-
6. Mose 4:2.
-
7. Tagai i le Mataupu Faavae ma Feagaiga 29:36.
-
8. Mose 4:3.
-
9. 2 Nifae 2:27; tagai foi i le 2 Nifae 9:9.
-
10. Luka 2:49.
-
11. 3 Nifae 27:13.
-
12. Luka 22:42–43.
-
13. Luka 23:34.
-
14. Mataio 27:46; Mareko 15:34.
-
15. Ioane 19:30.
-
16. Eperu 4:15.
-
17. 2 Nifae 28:8.
-
18. 2 Nifae 2:11.
-
19. Alema 30:17.
-
20. 2 Nifae 2:12.
-
21. 1 Samuelu 15:1, 3.
-
22. 1 Samuelu 15:13.
-
23. 1 Samuelu 15:14.
-
24. 1 Samuelu 15:22.
-
25. 1 Samuelu 15:24.
-
26. Roma 3:23.
-
27. Mataupu Faavae o le Faatuatua 1:13.
-
28. Ioane 17:24.
-
29. Ioane 17:3.
-
30. Mosaea 27:31.


text:
Vavau a Samoa
POGAI NA FATI MAGALO AI LE AVA O SALEMULIAGA
O le pogai na fati magalo ai le ava o Salemuliaga. Fai mai o le ulugalii ma le la fanau e toa 10 na sau le latou malaga mai Safata, ao aso ia e lei taitai ona nofoia e tagata le nuu o Tagata i Savaii, ma ua oo ina afatia ai le faigamalaga, ma ua to ai lo latou vaa i le vasa.
Ona sau loa lea o le ausaga a le ulugalii ma le la fanau, peitai na maliliu le ulugalii i le malolosi o au, ma ua faaigoa ai lava nei nofoaga i gatai o Taga o Pugauta, e faamanatu ai le vaega na maliu ai le fafine, ae o Pugatai e faamanatu ai le vaega na maliu ai le tamaloa i le itu i tai o le nuu, ona faaauau mai pea lea e le fanau e toa 10 le ausaga ma taunuu loa i le nuu o Taga, ma iina na maua ai loa le upu, “ua fati magalo le ava o Salemuliaga,” ma o loo i ai pea pine faamau o le taimi na tuta ai le ausaga a tamaiti nei i taga, e pei ona i ai le Saotamaitai o Afemata i Safata, i le mea na amata mai ai le malaga a le ulugalii, o “Tutaitaga,” e faamanatu ai le taimi na tuta ai le ausaga i Taga. I se tasi aso, na o ai le au uso lenei e toa 10 e ta mai sa latou fale i le vaomatua, ma o le tama o Sefulu e matua i ona uso uma lava, sosoo ane ai ma Iva, sosoo ane ai ma Valu, o Fitu, o Ono, o Lima, o Fa, o Tolu, o Lua ae uii lava le tama o Tasi, ma soo se taimi lava e valaau ai e le ulugalii le la fanau, e amata mai lava ia Sefulu aua o ia e matua, ma ua masani ai lava i soo se taimi, e muamua lava ona valaau Sefulu, Iva, Valu ma faasolosolo mai ai lava seia oo ia Tasi le uii.
Fai mai le tala tuu, e alu atu le tama o Sefulu i le vao, aua o ia lava e muamua faitau lona igoa, o tau mai le lulu ma le gata, fai mai le tala, o le lulu ma le gata e le o ni meaola, ae o tagata itulua aua o Samoa sa itulua ona tagata i aso ua mavae. Sa tagi atu loa le lulu ia Sefulu, ina ia alofa ma fesoasoani atu ia te ia, peitai sa le kea i ai Sefulu ae sa faaauau lava lana malaga. Ua oo i le isi aso ua alu atu Iva i le vao, o le mea lava foi e tasi, o loo tau mai le lulu ma le gata, ona tagi ane lea o le lulu ia Iva e alofa fesoasoani atu ia te ia, peitai sa le kea i ai Iva.
Ua faapena ia Valu seia oo lava ia Lua, sa tagi atu i ai le lulu e alolofa atu i ona puapuaga, peitai sa leai ma se isi o i latou nei na kea pe fia fesoasoani i le lulu ma ona puapuaga. Ua oo i le isi aso, ona alu atu loa lea o le tama o Tasi, ma ia vaaia ai le lulu ma le gata o loo taua mai, ona tagi ane foi lea o le lulu ia Tasi, e alofa atu ma fesoasonai i ona puapuaga, fai mai e lei toe faatali le tama o Tasi, ae ua faasaga atu loa ua fasi mate le gata ae faasao i le ola o le lulu, ona faapea atu loa lea o le lulu ia Tasi, “faafetai i lou agalelei, ma o le a le le toe amata ina mai le faitau o ou uso ia Sefulu e matua, ae o le a amata atu ia te oe le faitau, ma o le a suia lou igoa ia Tasi Agalelei,” fai mai le mau a Samoa i aso anamua, o le pogai lena na mafua ai ona amata mai le faitau i le Tasi seia oo i le Sefulu, ona o le faamanuiaga a le Lulu na to atu i le tama o Tasi.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
TO’A 17 AU FAAUU AOGA FAA FAIFEAU KANANA FOU SEMINARE
E toa 17 alii ma tamaitai na faauu mai i le aoga faa faifeau a Kanana Fou Seminare i Tafuna, e pei ona faataunuuina ai i le aso 9 Iulai i le laumua a le ekalesia, ina ua latou ausia agavaa faapitoa.
E to’afa sui ua ausia agava’a e taua’aoina ai latou fa’ailoga BD ma sa tusia latou Thesis:
- Susuga Harold Eveni ma le Faletua Evelyn Mamoe mai Oakland i le Pulega San Francisco ma le Matagaluega a Kalefonia i Matu.
- Aaron Moeaga mai le Ekalesia Kerisiano i Tuvalu, ae o lo’o fa’amautu i le Ekalesia i Ma’ama’a, Nu’uuli.
- Iotamo Falealili ma le faletua o Tuloa Falealili mai le Ekalesia i Alaska mai le Pulega fo’i a Alaska ae o le matagaluega a Amerika i Matu.
- Liusamoa ma Dora Simolea mai le Ekalesia i Fitiuta, mai le Pulega a Fale-Ta’u mai le matagaluega a le Manu’atele.
E to’aono le a’u fa’au’u na maua fa’ailoga “Bachelor of Divinity with Emphasis on Ministry & Personality”:
- Ioane ma Tina Peleti mai le Ekalesia a Faga’itua mai le Pulega a Sua mai le Matagaluega a Sasa’e.
- Pesamino ma Debrianne Tuitea mai le Ekalesia a Masausi mai le Pulega a Sua mai le Matagaluega a Sasa’e.
- Siavao & Taumesina Iese mai le Ekalesia a Alofau mai le Pulega a Sa’ole mai le matagaluega a Sasa’e.
- Tata Falaile mai le Ekalesia Kerisiano i Tuvalu i Vaitupu, ae o lo’o fa’amautu i le Ekalesia i Leone.
- Esera Mose mai le Ekalesia i Atu’u mai le Pulega a Fagaloa mai le matagaluega Tutotonu.
-Talosaga ma Eseta Patea mai le ekalesia a Ierusalema Fou i Faga’ima, Pulega a Itu’au mai le Matagaluega Tutotonu.
O sui fa’au’u uma na taua’aoina latou fa’ailoga “Dachelor of Divinity on Bible & Theology” e aofia ai:
-Tuloa ma Iotamo Falealili mai le Ekalesia i Alaska, pulega a Alaska mai le Matagaluega a Amerika i Matu.
- Rae ma Ausage Lelili’o mai le Ekalesia i Petesa Uta, mai le Pulega a Itu’au, mai le Matagaluega Tutotonu.
- Iese ma Sunema Opetaia mai le ekalesia i Waianae, i le pulega a Hawaii i Sisifo mai le matagaluega a Hawaii.
- Sepusi ma Taumalatou Taito, mai le Ekalesia i Sunnyvale, mai le Pulega a Santa Clara i le Matagaluega a Kalefonia i Matu.
- Amen Tukumoeatu mai le Ekalesia Areto o le Ola mai le Pulega Hawaii i Sasa’e mai le Matagaluega a Hawaii.
- Stephen Tukumoeatu mai le Ekalesia Areto o le Ola mai le Pulega a Hawaii i Sasa’e mai le Matagaluega a Hawaii, ae o lo’o fa’amautu lenei a’oa’o i le Ekalesia i Petesa Tai.
- Alama Solofa mai le Ekalesia Petesa Uta mai le Pulega a Ituau mai le Matagaluega Tutotonu.
O i latou uma nei ua fa’amanuiaina, ua tatalia ni nu’u o nisi, ae o nisi fo’i o le a fa’aauau sailiiliga i mataupu silisili mo nisi fa’ailoga maualuluga fo’i. O nisi e fia auina atu mo le fa’alauteleina o tomai i Univesite ma Kolisi fa’afaife’au i fafo e a’otauina ai mo tofi faia’oga mo Seminare i ni tausaga o lumana’i o le Ekalesia ma lana Seminare Fa’afaife’au.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
O le alii Sikulati (Security) o le Pago Plaza lea o lo o tu’ua’ia na maua i ai e leoleo mariuana i le vaiaso na tea nei, ua toe taofia nei i le falepuipu i Tafuna e faatali ai lana uluai iloiloga lea ua faatulaga e faia lea i le aso Lulu o le vaiaso fou, i luma o le alii faamasino o John Ward II.
I faamaumauga a le faamasinoga o loo taua ai e faapea, e 5 sikaleti mariuana ua uma ona taai na maua e leoleo i totonu o le taga o le ofu a le leoleopo sa fai, ma isi sikaleti mariuana e 10 sa maua i totonu o lana ato ta’ita’i.


text:
Fofoga Fetalai Fou - Malo Ausetalia
Ua filifilia nei le ali’i o Peter Slipper e 'avea ma Fofoga Fetalai fou o le Maota Maulalo o le Fono faitulafono a le Malo o Ausetalia, ma ua fa’aalia mai ai, ua fa’ateleina atili ai le malosi o le vaega fa’a Upufai a le Leipa i totonu o le faigamalo lea.
Na fa’atuina mai e le susuga Daryl Melham o le vaega lava a le Leipa le ali’i o Slipper ina ua fa’amavae mai le ali’i sa 'avea ma Fofoga Fetalai o le Maota, Harry Jenkins. Na mua’i fa’atuina mai e le itu agai isi sui e to’a 9 a’o le i o’o ane ia Slipper ina ia filifilia mo lea tofiga, ae sa te’ena uma e i latou na fa’atu muamua lea tofiga.
O se fa’amatalaga a se tasi iloga o le vaega fa’a'upufai a le Itu Agai - Christopher Pyne na ia fa’ailoa ai lona le fiafia i le mea ua tula’i mai le vaega fa’a'upufai a le Leipa, e fa’apei ai o se mea malie lo latou te’ena mai o le tofiga maualuga o le Maota o Sui fa’apea.
“E foliga mai o se mea malie i le vaega a le Leipa lo latou te’ena o le tofia atu e filifili mo le tofi Fofoga Fetalai.” O le taimi la lenei, ua fa’amalosia nei le alu ‘ese mai o le susuga Slipper mai lana vaega a le Koalisi, ae fa’atasi atu i le Leipa ona o lea e sili mamao tagata o le Leipa i totonu o le faigamalo o lo o tula’i mai a le Malo o Ausetalia.
O le filifilia o le ali’i o Peter Slipper e 'avea ai ma Fofoga fetalai, sa le faigofie mai, aua sa i ai ni isi o lana lava vaega fa’a'upufai sa le fiafia ia te ia, o ni isi e afua mai lava i le tausaga 1987, a’o ia sapaia le ali’i palemia o lena vaitau Sir John Bjekells Petersen ma faia le kemupeni a le Feterale.
E tusa ai ma le fa’amavae o Jenkins mai le tofiga Fofoga fetalai, ma ua filifilia ai nei Slipper, ua ia fa’apea ai, “E sili atu ona tele lo’u avanoa ou te tautala ai i le aiaiga o tulafono ma ni isi lava mata'upu aoga i le Palemene, nai lo le 'avea o a’u ma Fofoga Fetalai, e matua leai lava so’u sao e faia i lena itu pe 'afai ou te Fofoga Fetalai pea.”
I le taimi nei ua matele ina to’atele le vaega a le Leipa i le palemene, ua tatau ai ona ou se’ei sa’o e fa’aalia o’u manatu e aoga i le aiaiga o tulafono e fa’atautaia ai le malo o Ausetalia, o so’u aoga tele lea i le malo ma ona tagata lautele, na i lo le 'avea o a’u ma fofoga fetalai, ae le mafai ai ona fa’aalia o’u manatu ma tuli ai se ‘ai mo tagata lautele.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.